text:
Abanyeshuri bagera kuri 663 bahawe impamyabumenyi muri kaminuza ya UTB
Kaminuza y’Amahoteli, Ubukerarugendo, Ikoranabuhanga n’Ubucuruzi (UTB),kuri uyu wa 7 Gicurasi 2017 yatanze impamyabumenyi abanyeshuri bagera kuri 663 barangije amasomo mu byiciro bitandukanye, ndetse bahabwa impanuro zo gukunda umurimo nk’imwe mu nzira izabafasha kubyaza umusaruro amasomo bahawe.
Ibi birori byitabiriwe n’imbaga y’abantu batabarika kuko icyumba cy’inama bari bateganirijwe mu nyubako ya Kigali Convention Centre hari hakubise huzuye ndetse , abandi bategereje hafi gukomeza kwishimana n’abana,inshuti n’imiryango bari bamaze gusoza amasomo yabo muri iyi Kaminuza irimo guhindura ubuzima bwa benshi bitewe n’uburyo imaze kubaka izina muri aka karere.
Mubanyeshuri basoje amasomo yabo barimo 473 barangije icyiciro cya kabiri cya kaminuza , hakiyongeraho n’abandi 190 barangije mu cyiciro cy’imyuga n’ubumenyingiro.
Kuri uyumunsi wo gutanga impamyabumenyi kandi iyi Kaminuza yagize n’undi mwihariko wo gutanga icyemezo kubahawe amahugurwa ajyanye n’amasomo y’ikoranabuhanga , abahawe aya mahirwe bakaba abagera kubanyeshuri 1207 .
Abayobozi bakuru mur’iyi kaminuza mu nama batanga bibutsa abanyeshuri ko bagomba kurangwa no guhora bazirikana indangagaciro za Kaminuza barangijemo , aho serivisi nziza , zizewe kandi zinoze, aribyo bigomba kuba umuco kandi akaba aribyo bizatuma bahora bifuzwa na benshi babikesha ubumenyi mubyo bize.
Madame Zulfat Mukarubega Perezida wa UTB akaba ari nawe watangije ibikorwa by’iyi Kaminuza,mu ijambo rye yafashe umwanya ashimira Umukuru w’Igihugu Perezida Paul Kagame ku bw’umuhate n’umurava yagaragaje mu kwitangira guteza imbere u Rwanda ndetse guhesha agaciro umugore akabasha kugira ijambo , agatinyukira gukora ibikorwa by’indashyikirwa ,aha agahamya ko ari wo murongo yagendeyeho atangiza iyi Kaminuza mu rugamba rwo gutanga umusanzu we hagamijwe kuzamura urwego rw’uburezi bufite ireme.
Yatanze impanuro kubarangije amasomo ,abahishurira ko badakwiye kujenjeka kuko bagifite umukoro wo gutsinda ubukene no kuburandura mu gihugu hagamijwe kugiteza imbere nabo ubwabo ,ibyo byose bakazabigeraho barushaho gushyira ibyo bize mu bikorwa.
Yagize ati: “Ibi byose kugira ngo mubigereho murasabwa gukunda umurimo cyane kuko mu gihe mwaba mudakunze umurimo byabagora kugira intego mugeraho. Murasabwa kandi kuba indashyikirwa mubyo mukora , bikagaragazwa no gukora amasaha menshi kurusha ayo mukwiye kumara muryamye.Ibi na none mugomba guhora muzirikana ko biherekezwa no kurangwa n’ubunyangamugayo ndetse mukanoza ibyo mukora .”
Umuyobozi mukuru wa UTB, Dr Callixte Kabera mu ijambo rye yashimiye abagize uruhare kugira ngo uyu muhango ugerweho haba kuruhande rw’abanyeshuri, abarimu n’abandi bafatanyabikorwa bafashije abasoje amasomo kubona aho bimenyereza ibyo bize. Byumwihariko ku banyeshuli barangije muri iyi kaminuza yabashishikarije gutinyuka bakabyaza umusaruro ubumenyi bahawe .
Yagize ati:”Abanyeshuri basoje amasomo yabo bose bakwiye kwigirira icyizere aribyo bizabatera imbaraga zo gutangira kubyaz’umusaruro ibijyanye n’ubumenyi bakuye muri kaminuza yabo cyane ko byinshi mu bumenyi bahakuye bibahesha amahirwe menshi azabafasha guhindura ubuzima kuko kobona imirimo bitazabagora”.
Dr. Kabera yavuze ko umwihariko abarangije uyu mwaka bafite nk’ayandi mahirwe ,aho ikirenze kuba bahawe impamyabumenyi z’amasomo bize, haniyongeraho ibyemezo bitangwa n’ikigo mpuzamahanga cya ICDL bihamya ko bahawe ubumenyi mubyerekeranye no gukoresha ikoranabuhanga.
Umunyeshuli usoje amasomo Niwe Shuaib Olivier yadutangarije ko nyuma y’urugendo rutoroshye rusaba imbaraga n’ibindi byinshi, byiyongeraho n’inshingano z’umubyeyi mu muryango , atewe ishema n’ibyishimo bidasanzwe no kuba arangije mur’iyi Kaminuza , aho agiye gushyira mubikorwa ibyo yize nk’umunyeshuli wakurikiye amasomo ye neza ndetse akabasha kuyatsinda .
Niwe Shuaib Olivier
Kuva mu 2008, UTB imaze gutanga impamyabumenyi n’impamyabushobozi ku banyeshuri barenga 4600; muri bo abasaga 85 ku ijana (85%) babonye akazi mu bigo bitandukanye , hakaba hari n’abandi besheje umuhigo mu kwihangira umurimo babashije gutangiza ibigo byabo bigera kuri 73.
Iyi Kaminuza ikaba isanzwe ishami ryayo rikorera mu akarere ka Rubavu , ryiyongera ku cyicaro cyayo giherereye hano mu Umujyi wa Kigali .


c: text/html

text:
Iki gishobora kuba ari ikibazo cyiza cyane kurusha ibindi mu nyigisho zitandukanye zerekeye iyobokamana rya Gikristo. Iki kibazo ni cyo cyabaye imbarutso y’ivugururwa no kwitandukanya kw’Amatorero y’Abaporotesitanti n’Itorero rya Gatolika. Iki kibazo ni cyo kigize itandukaniro ry’ibanze hagati y’Ubukristo buvugwa muri Bibiliya n’imihango myinshi ya ‘Gikristo’. Mbese agakiza kazanwa no kwizera byonyine, cyangwa kwizera guherekejwe n’imirimo? Naba narakijijwe kubera kwizera Yesu, cyangwa ngomba kwizera Yesu nkagerekaho n’ibindi bintu?
Ikibazo cyo kwizera byonyine cyangwa kwizera guherekejwe n’imirimo kiragorana kubera imirongo imwe n’imwe yo muri Bibiliya, idashobora guhuzwa. Gereranya nawe Abaroma 3:28, 5:1 n’Abagalatiya 3:24 na Yakobo 2:24. Bamwe babona itandukaniro hagati ya Pawulo (agakiza kazanwa no kwizera byonyine) na Yakobo (agakiza kazanwa no kwizera guherekejwe n’imirimo). Pawulo avuga nk’ihame ko gutsindishirizwa kuzanwa no kwizera byonyine (Abefeso 2:8-9), mu gihe Yakobo ashaka kuvuga ko gutsindishirizwa kuzanwa no kwizera guherekejwe n’imirimo. Mu gusubiza iki kibazo cyumvikana, bagomba kubanza gusesengura ibyo Yakobo ashaka kuvuga. Yakobo ahakana ko umuntu adashobora kugira kwizera kudafite imirimo myiza (Yakobo 2:17-18). Yakobo ashimangira ko kwizera nyako muri Kristo kuzazana impinduka mu buzima n’imirimo myiza (Yakobo 2:20-26). Yakobo ntabwo avuga ko gutsindishirizwa kuzanwa no kwizera guherekejwe n’imirimo, ahubwo ko umunntu watsindishirijwe by’ukuri no kwizera, azagira imirimo myiza mu buzima bwe. Iyo umuntu avuga ko ari umwizera, ariko akaba adafite imirimo myiza mu buzima bwe, icyo gihe ashobora kuba nta kwizera nyako afite muri Kristo (Yakobo 2:14, 17, 20, 26).
Pawulo nawe nibyo avuga mu nyandiko ze. Imbuto nziza abizera bagomba kwera mu buzima bwabo, zigaragara mu Abagalatiya 5:22-23. Nyuma yo kumenyeshwa ko twakijijwe no kwizera, atari ku bw’imirimo (Abefeso 2:8-9), Pawulo aratumenyesha ko twaremewe gukora imirimo myiza (Abefeso 2:10). Ni nako Pawulo yifuza ko ubuzima buhinduka nkuko Yakobo abivuga: ‘Umuntu wese iyo ari muri Kristo, aba abaye icyaremwe gishya; ibya kera biba bishize. Byose biba bihindutse bishya’ (2 Abakorinto 5:17). Yakobo na Pawulo ntibanyuranya mu nyigisho zabo, zerekeye agakiza. Basobanura icyo kibazo kimwe, mu buryo butandukanye. Pawulo ashimangira ko gutsindishirizwa kuzanwa no kwizera byonyine, mu gihe Yakobo we ashimangira ko kwizera nyako muri Kristo kabyara imirimo myiza.
Iki gishobora kuba ari ikibazo cyiza cyane kurusha ibindi mu nyigisho zitandukanye zerekeye iyobokamana rya Gikristo. Iki kibazo ni cyo cyabaye imbarutso y’ivugururwa no kwitandukanya kw’Amatorero y’Abaporotesitanti n’Itorero rya Gatolika. Iki kibazo ni cyo kigize itandukaniro ry’ibanze hagati y’Ubukristo buvugwa muri Bibiliya n’imihango myinshi ya ‘Gikristo’. Mbese agakiza kazanwa no kwizera byonyine, cyangwa kwizera guherekejwe n’imirimo? Naba narakijijwe kubera kwizera Yesu, cyangwa ngomba kwizera Yesu nkagerekaho n’ibindi bintu?

robotstxt: allowed

filter: keep


text:
Padiri Berchair IYAKAREMYE yavutse taliki ya 1 Nzeri 1983 muri Santrali Giti, Paruwasi ya Mushaka. Ni mwene Nicolas RUGEREKA na Gertrude MUKAMUSONI, bombi bitabye Imana. Yabatirijwe i Mushaka taliki ya 03 Ukuboza 1983. Yahawe Isakramentu ry’Ugukomezwa taliki ya 04 Nyakanga 1996. Yahawe Ubudiyakoni, taliki ya 18 Nyakanga 2021.
Padiri Berchair IYAKAREMYE yize amashuri abanza i Mushaka no mu Butambamo kuva mu mwaka w’1990 kuza mu mwaka w’1999. Kuva mu mwaka w’1999 yize amashuri yisumbuye, icyiciro rusange mu Ishuri ryisumbuye rya Gishoma. Kuva mu mwaka w’2002 kugeza mu mwaka w’2005 yize icyiciro cya 2 cy’amashuri yisumbuye muri Groupe Scolaire Saint-Joseph Nyamasheke, mu ishami ry’imibare n’ubugenge. Kuva mu mwaka wa 2007 kugeza mu mwaka wa 2011 yize amashuri makuru muri Ishuri rikuru ry’Uburezi (Kigali Institute of Education K.I.E).
Kuva mu mwaka w’ 2012 kugeza mu mwaka w’2013 yabaye umwarimu w’imibare n’ubugenge muri École Secondaire Saint-Esprit Mushaka.
Mu mwaka w’2013-2014 yatangiye Seminari Nkuru : Année Propédeutique i Rutongo, muri Arkidiyosezi ya Kigali.
Kuva mu mwa wa 2014 kugeza mu mwaka w’2017 : Yize mu Iseminari Nkuru ya Kabgayi, icyiciro cya Filosofiya. Kuva mu mwaka w’2017 kugeza mu mwaka w’2022 yize mu Iseminari Nkuru ya Nyakibanda, icyiciro cya Tewolojiya.
PADIRI Berchair IYAKAREMYE YAKUNDAGA UBUSASERDOTI
Padiri Berchair yakunze Umuhamagaro w’Ubusaserdoti. Yihanganiye ibyashoboraga gutuma acika intege ntiyitabe « Karame » ijwi rya Nyagasani wamwigombye akamuhamagarira kuba Pdiri. Yamaze igihe kirekire muri Groupe Vocationnel, mu gihe yigaga mu mashuri yisumbuye ndetse no muri Kaminuza.
Iyo myaka yamaze ategereje gutangira Seminari Nkuru ntiyamurambiye ngo areke inzira yatangiye.
Arangije amashuri yisumbuye yabaye mu itsinda ryafashaga abana kwitegura kujya mu Iseminari Nto. Akabahugura, akabigisha, akabagira inama. Bamwe muri bo ubu babaye abapadiri.
Aho agereye mu Iseminari Nkuru, yaranzwe no kwiyoroshya cyane no kwicisha bugufi. Ibyo byatumaga abaseminari bakuru bagenzi be, bamwegera, bakamugisha inama, ku buryo benshi mu bo babanye, bamufataga nk’umuyobozi wabo wa roho kandi bakamufatiraho urugero rwiza mu busabaniramana no kwita ku baciye bugufi.
Yitangaga wese atizigamye. Agaharanira kunoza neza ubutumwa ashinzwe.
Padiri Berchair IYAKAREMYE yakundaga Umuryango w’Inkoramutima z’Ukaristiya.
Padiri Berchair IYAKAREMYE yamenye Umuryango w’Inkoramutima z’Ukaristiya yiga i Nyamasheke. Ni umuryango w’Agisiyo Gatolika utoza abana n’urubyiruko gukunda Yezu mu Isakramentu ry’Ukaristiya no gushengerera kenshi. Uwo muryango kandi utoza abana n’urubyiruko gukunda no kwitangira ubutumwa muri Kiliziya. Yarawukunze awujyamo. Arangije amashuri yisumbuye yashinze uwo muryango muri Paruwasi avukamo ya Mushaka. Abana n’urubyiruko bo muri Paruwasi ya Mushaka barawukunze cyane, barawitabira. No bo bagiye gushinga uwo muryango muri Paruwasi ya Mibirizi, Mashyuza, Nyabitimbo, n’andi maparuwasi yavutse nyuma nka Rasano na Nyakabuye.
Nyagarsani umuhe iruhuko ridashira umwiyereke iteka aruhukire mu mahoro!
Byegeranijwe na Padiri Athanase KOMERUSENGE


text:
Amasomo ya Misa, ku wa kabiri – Icyumweru cya 9 gisanzwe, giharwe
[wptab name=’Isomo: Tobi 2′]
Isomo ryo mu gitabo cya Tobi 2,10-13
Sinari nzi ko hejuru yanjye mu rukuta haritsemo ibishwi, nuko amatotoro yabyo araza agishyushye angwa mu maso, maze azamo ibihu byererana. Hanyuma njya kwivuza mu baganga, nyamara uko banshyiragamo imiti, bya bihu byererana bikarushaho kumbuza kubona, bukeye ndahuma ndatsiratsiza. Nuko mara imyaka ine yose ntabona. Abavandimwe banjye bose birabashavuza, maze Ahikari antunga imyaka ibiri, kugeza igihe agiye muri Elimayide.
[/wptab]
[wptab name=’Zaburi ya 111 (112)’]
Zaburi ya 111 (112),1-2, 7-8, 5a.9
Alleluya!
Hahirwa umuntu utinya Uhoraho,
agahimbazwa n’amategeko ye!
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ntakangaranywa n’ibihuha bibi,
akomeza umutima akiringira Uhoraho,
umutima we uhora mu gitereko, ntagire icyo yikanga,
agashobora kwirebera uko abanzi be bigorerwa.
Hahirwa umuntu ugira impuhwe,
Agira ubuntu, agaha abakene ataziganya;
ubutungane bwe bugahoraho iteka,
akagendana ishema n’ubwemarare.
[/wptab]
[end_wptabset]


text:
Overview and Background
Sitasiyo ya Songa yashyizweho n’itegeko rishyiraho Ikigo gishinzwe guteza imbere ubuhinzi n’umutungo w’u Rwanda (RAB); ryashyizweho n’ITEGEKO N ° 14/2017 RYA 14/04/2017. Iri tegeko rigaragaza ko: Sitasiyo ya RAB ifite inshingano rusange yo guharanira iterambere ry’ubuhinzi mu bumenyi bushingiye; ikoranabuhanga ritwarwa n’inganda zishingiye ku isoko, ukoresheje uburyo bugezweho mu bihingwa, inyamaswa, uburobyi, amashyamba n’ubutaka n’amazi mu biribwa, fibre n’ibicanwa bitanga umusaruro no gutunganya. Ariko manda yihariye ya sitasiyo ya RAB imushoboza gukora ubushakashatsi, kwagura umutungo w’ubuhinzi cyangwa amatungo ku rwego rw’abahinzi kandi ifite ububasha bwo gucunga abakozi n’umutungo uherereye muri ako karere.
Icyicaro gikuru cya Songa giherereye mu Ntara y’Amajyepfo, Akarere ka Huye, Umurenge wa Kinazi, igice kimwe giherereye mu Kagari ka Kabona ikindi gice giherereye mu Kagari ka Gitovu, umudugudu wa Akarambo, hafi y’umuhanda munini Kigali-Huye. Ifite imbuga ebyiri arizo; Urubuga rwa Songa na Kigembe. Sitasiyo ya Songa ifite Ha 392 kuri site ya Songa, ubu butaka bukoreshwa mubuhinzi (kurisha), guhinga ibihingwa nibikorwa remezo bikoreshwa mubuyobozi, inka, amaduka nuburaro. Ku kibanza cya Kigembe hari ubutaka bwa ha 46,9 bukoreshwa muri gahunda y’amafi n’uburobyi, amashyamba, umwanya w’ibiro, amaduka na laboratoire. Nka imwe muri Sitasiyo yigihugu cyose ifasha RAB kugera kuntego ninshingano. Itera imbere ubushakashatsi no kwagura iterambere ryumutungo winyamanswa yibanda kubushakashatsi kugirango bukore neza kandi butange umusaruro.


text:
Nyagatare: Abagabo basambanyije abana 110 bakomeje gushakishwa
Imibare itangwa n’Urwego rw’Igihugu rw’Ubugenzacyaha (RIB) Sitasiyo ya Nyagatare igaragaza ko mu mezi ane gusa abana 110 ari bo bamaze kumenyekana basambanyijwe.
RIB ivuga ko mu kwezi kwa Kamena hasambanyijwe abana 32, muri Nyakanga 27, Kanama 29 naho muri Nzeri hasambanywa 22.
RIB kandi ivuga ko kimwe cya kabiri cy’abagabo basambanyije aba bana ari bo bamaze gufatwa banagezwa imbere y’Ubutabera.
Byatangajwe ku wa 22 Ukwakira 2021, mu nama yahuje abafite aho bahuriye n’ihohoterwa rikorerwa abana cyane cyane iryo kubasambanya, barebera hamwe icyakorwa kugira ngo bihagarare.
Zimwe mu mpamvu zagaragajwe zituma abasambanya abana badafatwa harimo ubwumvikane hagati y’imiryango ndetse n’abana batamenya uburenganzira bwabo.
Umuhuzabikorwa w’inzu y’ubufasha mu by’amategeko mu Karere ka Nyagatare, Jean Claude Ngaboyisonga, avuga ko abana ubwabo bahishira ababasambanyije kubera kutamenya uburenganzira bwabo.
Ati “Ikibazo gikomeye, umwana amara gusambanywa uwabimukoreye akamwizeza ibitangaza kugira ngo atamurega, igihe cyagera yamuhinduka hakabura ibimenyetso. Ubundi begereye MAJ twabafasha mu bijyanye n’amategeko ku buryo ntawakabaye yitwaza ko atishoboye ku buryo yaburana n’uwamuhohoteye.”
Ngaboyisonga avuga ko ikindi MAJ ifasha harimo ubujyanama ku buryo ifasha umwana wahohotewe gutanga ikirego hagapimwa umwana n’ukekwa ko ari ise kandi ku buntu kubera abafatanyabikorwa barimo urugaga rw’abavoka na MIGEPROF.
Avuga ko kandi MAJ inafasha umwana wabyaye imburagihe kwandikisha umwana we kabone n’ubwo nta se waba ugaragara.
Umuyobozi w’Akarere ka Nyagatare wungirije ushinzwe imibereho myiza, Murekatete Juliet, asaba ababyeyi n’abandi bafite aho bahuriye no kurengera umwana kujya bagaragaza ihohoterwa kugira ngo ababigizemo uruhare bahanwe.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1
Ibitekerezo ( 2 )
Muraho nitwa veda abana basambanywa nabagabo babakire kuko haribyo babashukisha ex:(amfrs)gs nibakurikiranwe bafatwe
uyu ndeba mwagaragaje kwifoto azampamagare kr0722994857 mugire inama ndi igatsibo
Abagabo basambanya abana nibitabweho bahabwe ibihano bibakwiriye,kuko Hari igihe umugabo asambanya umwana byamenyekana akamukangisha konaramuka abivuze azamugirira nabi umwana nawe agahitamo guceceka ndetse akanabihisha ababyeyi be.


text:
Kayonza; Umwana yahiriye mu nzu y’ibyatsi yari yasizwemo n’ababyeyi be ahita apfa
Mu Karere ka Kayonza, mu Mudugudu wa Gisenga mu Kagari ka Ryonza mu Murenge wa Ruramira , umwana w’imyaka itatu n’igice yahiriye mu nzu y’ibyatsi yari yasizwemo n’ababyeyi be arapfa.
Iyi mpanuka y’inkongi y’umuriro yahitanye umwana w’imyaka itatu, yabaye kuri uyu wa Kane tariki 10 Kamena 2021 ubwo uriya mwana we n’umuvandimwe we mukuru bari basizwe n’ababyeyi babo muri iyo nzu y’ibyatsi basanzwe bifashisha bugamamo izuba.
Aba babyeyi basanzwe bafite imirima muri kariya gace, bari barahashyize iyo nzu y’ibyatsi kugira ngo bajye basigamo abana bugamemo izuba.
Ubwo aba babyeyi bari banyarukiye ku isoko, umwana mukuru yacanye umuriro kugira ngo ateke barye ariko umuriro uza gufata iyo nzu y’ibyatsi yari iryamyemo umwana muto irashya irakongoka na we ahiramo habura umutabara.
Bisangwa Emmanuel uyobora Umurenge wa Ruramira, avuga ko iriya mpanuka yabaye ahagana saa cyenda z’umugoroba kuri uyu wa Kane ku buryo abantu bose baje bahagera basanga inzu yamaze gukongoka ndetse n’umwana yahiriyemo.
Yaboneyeho gusaba ababyeyi bose bafite inzu nka ziriya kuko hari abandi bazifite basigamo abana babo, guhita bazisenya kuko biboneye icyo zikoze.
Yagiriye inama ababyeyi kwita ku bana babo “ntibabasige bonyine mu rugo ntawubasha gucunga undi kuko abana bashobora gukubagana bikarangira umwe ahaburiye ubuzima.”


text:
Ibikoresho byacu byo kugenzura ubuziranenge bikubiyemo igenzura risanzwe kandi ridasanzwe kuburyo bukurikira:
Kugenzura ibikoresho- ibintu bisanzwe byo kugenzura.
Spectrometero: Kugenzura ibintu bya chimique mubyiciro 3-kugenzura byinjira, kugenzura gushonga no kugenzura
Micros Microscope ya Metallurgical: Kugenzura imiterere ya metallografiya na morphologie.
Test Ikizamini gikomeye: Kugenzura ubukana bwikizamini n'umubiri wibicuruzwa
Machine Imashini igerageza imbaraga: Kugenzura imbaraga no kurambura ibikoresho
Kugenzura inenge imbere - ibintu byihariye byo kugenzura.
Igenzura ryo gukata: Mubisanzwe ukore mugihe cyicyitegererezo.Uzabikora niba ubisabye mubikorwa byinshi.
Ultrasonic kugirango igenzure imbere.Uzabikora niba ubisabye.
Test Ikizamini cya rukuruzi: Kugenzura hejuru yubuso.Uzabikora niba ubisabye.
Test Ikizamini cya X-ray kugirango urebe inenge zimbere.Amasezerano, azakora niba abisabye.
Igipimo n'ubugenzuzi:
Ip Calipers kubice bisanzwe bipima ibipimo.Icyitegererezo cyo kugenzura no kugenzura mugihe cyo gukora.
G Igipimo kidasanzwe cyakozwe mubipimo byingenzi: kugenzura 100%
M CMM: Kugenzura ibice byakozwe neza.Icyitegererezo no guhinduranya ubugenzuzi.
Igenzura rya Scanning: amasezerano, azakora niba abisabye.
Ibi bikoresho byose bikoreshwa mubikorwa cyangwa nyuma yumusaruro kugirango habeho inzira nziza nigisubizo cyiza.


text:
Inyigisho ku wa kane w’icyumweru cya 33 B gisanzwe B,
22 Ugushyingo 2012
AMASOMO: 1º. Hish 5,1-10
2º.Lk 19, 41-44
Inyigisho yateguwe na Padiri Cyprien BIZIMANA
Ukwiye guhabwa igitabo kuko wishwe
Mu ibonekerwa rye, Yohani yarijijwe cyane n’uko nta n’umwe wabonetse wabumbura igitabo agahambura na za cashe. “Ari mu ijuru, ari ku isi, ari n’ikuzimu ntihagira n’umwe uboneka, washobora kubumbura igitabo cyangwa kukirebamo. Nuko ndarira cyane kuko nta n’umwe ubonetse, waba akwiriye kubumbura igitabo cyangwa kukirebamo”. Icyo gitabo ni Amabanga yose akubiye mu Isezerano rya Kera. Nta n’umwe wabonetse ngo akibumbure: nta n’uwa kirazira, haba mu ijuru, ku isi n’ikuzimu, nta wasobanuye amabanga akibumbye. Nta n’uwo kubara inkuru washoboye gusobanura no kuzuza amabanga Imana yageneye umuryango wayo. Uwo yari kuva he? Nta wundi wundi. Ni YEZU KRISTU wenyine waje ari indunduro y’ibyahanuwe byose. Ni We wujuje kandi asobanura amategeko yose y’Imana Data Ushoborabyose.
Yohani yahumurijwe na Ntama wishwe akaba ariko ubu ahagaze iburyo bw’Imana Data kandi yiteguye kwakira abamugana bose yacunguje amaraso ye. Amarira aba menshi igihe urupfu rwe rutadupfubuye. Twapfubijwe n’icyagane twakururiwe n’icyaha cy’inkomoko. Twabaye nabi rwose. Twaroretswe. Ariko twagize amahirwe yo gucungurwa. Ikibabaje ni uko tutumva. Abumva YEZU KRISTU ntibemere ahubwo bakamurwanya bihimbira ibiyira by’umwijima bateye agahinda ab’ijuru bose: bagiye korama mu muriro w’iteka, bagiye gusenyuka…Ni yo marira YEZU afite iyo yitegereje iriya Yeruzalemu igiye guhinduka umuyonga kuko yinangiye umutima. Afite amarira menshi, n’Umubyeyi Mariya arababaye cyane kubera bamwe mu bana be bijyanye kwa Sekibi.
Nta kirarenga ariko, abakiri ku isi twese, Ab’ijuru baradushishikaza kuko banadushyigikiye ngo turwane urugamba gitwari turutsinde. Nitwemera no kumena amaraso yacu kubera Ingoma y’Imana, tuzarokora ubugingo bwacu. Ni byo koko, urugamba turiho rutubiza ibyuya kenshi na kenshi. Kurwana na Mushukanyi muri ibi bihe ntibyoroshye. Utabona ko bikomeye ubanza yarahuritswe na Sekibi akazatungurwa igihe atabyiteze. Ni ukuba maso no guhirimbanira gutsinda Mushukanyi. Ni cyo twitegereza mu Byahishuriwe Yohani intumwa. Ni ukurwana duhanze amaso Ntama wishwe akadukirisha amaraso ye. Si ikinamico yarimo ku musaraba. Ngaho rero dusabirane kwirinda ubukristu bw’ikinamico. Dufatanye gukataza tugana ijuru twaremewe.
YEZU KRISTU AKUZWE MU MITIMA YACU.
UMUBYEYI BIKIRA MARIYA UTABARA ABAKRISTU ADUHAKIRWE.


text:
Uyu munsi kuwa 29 Mata 2021, muri Paruwasi ya Bare, Akarere ka Ngoma, kabinyujije muri Caritas ya Diyosezi ya Kibungo, kahaye inkunga Abafite ubumuga bafashirizwa mu Rugo rw’amahoro rukorera muri Paroisse ya Bare, iherereye mu Murenge wa Mutenderi, Akarere ka Ngoma.
Ubufasha bahawe bugizwe na:
- Amagare y’abafite ubumuga( wheel chairs)
- Matella
- Amashuka
- Ibiringiti: Couvres lits
- Inyunganirangingo (Bequilles, crutches)
- Kuvuza abafite ubumuga,…n’ibindi.
Ni igikorwa cyakozwe n’Akarere ka Ngoma, kabinyujije muri Caritas ya Diyosezi, ku nkunga katanze ingana n’amafaranga y’u Rwanda miliyoni ebyiri (2,000,000frw).
Abitabiriye icyo gikorwa ni:
- Umuyobozi w’Akarere ka Ngoma wungirije ushinzwe imibereho myiza
- Padiri ushinzwe Caritas muri Diyosezi ya Kibungo
- Umuyobozi w’ishami ryo kwita kubana bafite ubumuga muri NUDOR ,ubu akaba aha Caritas Kibungo inkunga yo kuvuza no kwigisha abana bafite ubumuga,
- Padiri Mukuru wa Paroisse Bare,
- Coordinateur w’ishami ry’ubuzima muri Caritas ya Diyosezi Kibungo,
- Muganga, ushinzwe abafite ubumuga mu bitaro bikuru bya Kibungo.
Byegeranyijwe na Bwana Pascal RUBABAZA
Muri Komisiyo ya Diyosezi ishinzwe Uburyo bw’Itumanaho n’Ibikorwa Ndangamuco
Padiri Dieudonné UWAMAHORO


text:
Mu gitondo cyo kuri uyu wa Gatatu tariki 28 Nzeri 2022, Ku Itorero rya ADEPR Cyahafi mu Murenge wa Gitega mu Karere ka Nyarugenge bamwe mu bavuga ko ari abakirisitu b’iri Torero babyukiye kuri uru rusengero bavuga ko baje guharanira uburenganzira bwabo nk’abanyetorero.
Photo: Gatete Muhamoud
Umwe mu bagore twasanze aho Itorero rya ADEPR Cyahafi rikorera yatubwiye ko bangiwe kigira imirimo bakora mu Itorero.
Yagize ati “Turi abakirisitu twarabatijwe ntitwigeze dushyirwa inyuma y’itorero, ariko ubuyobozi bw’uyu mudugudu bwanze ko tugira imirimo dukora mu Itorero. Twazindukiye hano rero tuje guharanira uburenganzira bwacu nk’abanyetorero.”
Ubuyobozi bw’Akarere ka Nyarugenge bubinyujije kuri Twitter, bwanditse ko iki kibazo kiri gukurikiranwa.
Bati “Ikibazo kiraturuka ku muyobozi w’Itsinda ry’Abanyamasengesho biyise Abacuzi witwa Uwihoreye uzwi François nka “Karosi” wari warasezeye akajya gushinga idini rye yabona binaniranye akagaruka kuri urwo rusengero n’abayoboke be. Ubuyobozi bw’Umurenge burakomeza kubikurikirana.”
SRC: Nyarugenge District
Twifuje kumenya icyo ubuyobozi bwa ADEPR Cyahafi buvuga kuri iki kibazo ntibyadukundira, kuko igihe cyose twagerageje kuvugana n’umushumba wa Paruwase ya Muhima, Pasiteri Gerishomu ntibyadukundiye.
Naramuka abonetse cyangwa hakaboneka undi muyobozi muri iri Torero igira icyo avuga kuri iki kibazo tuzakibagezaho mu nkuru yacu itaha.
Iriba.news@gmail.com


text:
IGITABO CYA ZABURI
Mugiheburayo uyu mutwe wiki gitabo “zaburi” witwa amashimwe cyangwa “igitabo cy’amashimwe” mukigereki uwo mutwe usobanura indirimbo icurangwa mubyuma. Nubwo hari benshi banditse zaburi ariko nyinshi zitirirwa izina rya Dawidi. Buri muntu ajya asanga amaranga mutima ye yaravuzwe muri zaburi-atari kuby’urukundo n’umunezero gusa ahubwo n’ibyo kubabara no kurakara. Zaburi ishobora gushyirwa mubyiciro nkuko bikurikira;
1) Indirimbo zo gusingiza Imana kubyo yakoze, nuko iteye, urugero 8, 19 na 29.
2) Amarira no gutaka kwabantu, aturuka mubyago biteye igihugu- urugero 44, 74, na 137.
3) Ibihimbano binezeza umwami, gukorera umwami bihe bidasanzwe- urugero; 2, 18, 20 na 45.
4) Amarira no gutaka kw’umuntu kugiti cye; urugero 3, 7, 13, 25 na 51.
5) Gushima- urugero; 30, 32, na 34.
Zaburi zuzuyemo kristo hafi inshuro 218 z’amagambo mw’Isezerano rishya bayakoresheje bayakuye mw’Isezerano rya kera, inshuro 116 z’amagambo bayakoresheje bayakuye muri zaburi.
Nubwo Kristo atavugwa mu mazina ye ariko zaburi nyinshi zavuze ibye kandi birasohora, zaburi nyinshi z’abami nka 2, 72 niya 110 igaragaza ishusho yacyami/umutambyi, uwariwe wese uruta Dawidi cyangwa uwariwe wese ugaragara nk’umwami wa isiraeli. Murundi ruhande zaburi zimwe nka, 22, itwereka imibabaro Kristo yihanganiye.
Zaburi ziganijwemo ibitabo bitanu bitandukanye; (1-41) (42-72) (73-89) (90-106) na (107-150) mumpera yaburi zaburi muri izi igenda irangirana ijambo ryo guhimbaza Imana. Zaburi eshanu za nyuma 146-150 ni zaburi zihimbaza kimwe niya 150a ifunga ihimabazanya umunezero.
Igice kigufi (117) n’ikirekire (119) muri Bibiliya byose biboneka muri zaburi, ijambo nyamukuru rya zaburi 119 ni “ijambo ry’Imana” kandi hafi buri murongo ufite interuro y’ijambo ry’Imana nka; “itegeko” (1) “ubuhamya” (2) “amateka” (5) na “amategeko” (6) “buri tsinda kumurongo waryo wa munani hatangirana ijambo ry’igiheburayo, ubwo rero inyuguti 22 z’igiheburayo mur’ayo matsinda zingana n’imirongo 176.


text:
Kuri uyu wa kabiri tariki ya 19/7/2022, muri Paruwasi Nyamasheke habereye ibirori byo gushimira Imana, kwishimana n’abashyitsi bo mu gihugu cya Autriche bafitanye umubano na Paruwasi no gutanga impamyabushobozi ku banyeshuli barangije muri Nyamasheke St. Augustin TVET School mu mwaka w’amashuli 2019-2020-2021 ndetse no guha ibikoresho abanyeshuri barangije amasomo uyu mwaka 2022.
Ibirori byabimburiwe n’Igitambo cy’Ukarisitiya cyayobowe na Musenyeri Eduard Sinayobye, Umushumba wa Diyosezi ya Cyangugu. Mu nyigisho ye, Umushumba wa Diyosezi yasabye abari bitabiriye Igitambo cy’Ukarisitiya kuba abanyampuhwe no kugira umugenzo wo gufasha nk’uko incuti za Paruwasi zo muri Autriche zibikorera abakristu ba Paruwasi Nyamasheke.
Ahereye ku Ivanjili ya Lk 6,36-38, Musenyeri yerekanye ko Imana ari Nyir’impuhwe. Yavuze ko ijambo impuhwe rifite igisobanuro cyo kugira umutima wogutabara umuntu wese uri mu byago.
Yakomeje avuga ko mu Isezerano rya cyera, batwereka uko Imana yabonye kandi yumva akababaro n’imiborogo by’Abayisiraheli bakoreshwaga agahato maze igira impuhwe iza kubarokora. N’igihe bari bashonje mu butayu yarabarokoye ibaha umugati n’amazi uvubutse mu rutare. Yavuze ko Isezerano rishya ritwereka Imana yigize umuntu muri Yezu Kristu watabaraga aho rukomeye: Igihe Lazaro yari yapfuye, Nyagasani yaratabaye kimwe n’abandi bantu beza bose. Ahageze yagize ikiniga araturika ararira maze baravuga bati:”Nimurebe ukuntu yamukundaga. (Jn 11,35-36). Impuhwe rero ni ukurira no kubababarana n’abababaye.
Iyo Yezu yigishaga, abantu benshi bamuhombokagaho ndetse bakamarana igihe kirekire.Rimwe bashonje arabareba abagirira impuhwe agira ati:” Sinshaka ko aba bantu baza kugwa mu nzira akora igitangaza arabagaburira bose hasaguka inkangara 12 kandi abari bariye bari abagabo ibihumbi bitanu utabariyemo abagore n’abana. Koko, Nyagasani yari umunyampuhwe, kuko aho yanyuraga hose yakiraga indushyi n’imbabare, ababembe n’abanyabyaha, abana n’ibindi byiciro by’abanyantege nke. Yezu yakiraga abanyabyaha, abanyabyaha ruharwa, nka wa mugore bafashe asambana wagombaga guterwa amabuye. Izo ni Impuhwe. Roho Mutagatifu yakoze ko babyandika ngo n’abazaza bazabimenye. Igitabo cy’ibyakozwe n’intumwa kitwereka ko yagendaga agira neza aho yanyuraga hose. Uwabatijwe amera nka Yezu. Agenda agira neza kandi akabera abandi umugati, agakunda bose atarobanuye.
Musenyeri Eduard yibukije inkuru ya Papa Yohani Paulo wa II, ubwo yari i Roma yakira abakristu, harimo umugore umwe w’umukene wari waje aturutse mu majyepho y’ubutariyani arikumwe n’umwana we warurwaye “cancer”y’ijisho. Yifuje cyane ko mbere yuko umwana we apfa yajya kumuhesha umugisha kwa Papa abifashiijwemo na Musenyeri we wabategeye indege. Ibi byatumye bamwicazanya n’abakomeye. Igihe yasuhuzaga abari aho, yageze imbere y’uwo mwana warikumwe na nyina, aramuhobera cyane atitaye ku gisebe kinini cyari ku jisho, aramufata cyanee maze Papa ararira amarira ashoka ku matama, mu gihe abandi yabahaga ikiganza gusa.
Nyuma Papa yategetse ko bakora mu isanduka ye bakavuza uwo mwana ahashoboka hose. Izi ni Impuhwe. Ikikubwira umunyampuhwe ni ibikorwa, si amagambo. Si ibimenyetso by’inyuma ahubwo ni umutima. Ikikubwia umuntu w’umunyampuhwe ni uko imibanire ye n’abandi irushaho kwaguka, agakingurira buri wese.
Amateka atwereka ko Mutagatifu Philippine Néri amaze gupfa umubiri we utashangutse maze ubwo bimuraga umubiri we basanze umutima we ukiri mutaraga kandi waragutse. Umuntu ufite umutima wagutse iyo ahuye n’umunyamahanga, umukene, umukecuru, uwagize ibyago ibyaribyo byose, aratanga ntibishire…ibuka umukecuru w’ i Sareputa warusigaranye ducye ngo yipfire ariko yamara kutugaburira umuhanuzi ntiyongera kugira icyo akena. Utangana urukundo rw’Imana ntabura ibyo atanga. Inshuti zacu iwabo nagiyeyo si abakire ahubwo icyo bafite kandi baduha ni umutima wabo: Hano i Nyamasheke bubakira abakene aho kuba, amashuli, za kliziya, baha amatungo abatishoboye…amafranga bayakura he? Ni mu kigega cy’Imana. Ikiranga Kliziya ni urukundo. Ivanjili idusaba kuba abanyampuhwe. Itwereka ko ufashije umukene aba agurije Imana. Mutagatifu Yohani chrysostome ni we ugira ati: “Wowe mukire iyo ufashije umukene, uba umusubije ibyo wari waramwibye kubera ubwikunde”. Ibyisi yose bigenewe bose. Ntakuvuga ngo nabihinze bari he? Nize bari he? Narabivunikiye! Kuki se utavutse uri umusazi, kuki utakoze impanuka uvuye kurangura? Byose ubikesha Imana.
Umushumba wa Diyosezi ya Cyangugu yasoje inyigisho ye asaba buri wese gusigasira abacyene bo mu byiciro byose, kubavuganira no kubafasha. Yagize ati:” Umukene ni umwami, ni umunyacyubahiro. Twishimere ko abakristu bafasha abakene. Abakristu ni intumwa z”urukundo. Abashuti bacu bo muri Autriche si ba mucyerarugendo. Ni ibimenyetso by’ingoma y’Imana. Umwe muri bo witwa Maria ukiri umujeni yarantangaje kuza ino kandi ari urubyiruko. Yakagombye kwigira muri Amerika ariko yirirwa yiruka inyuma y’abakene.
Nyuma y’Igitambo cy’Ukarisitiya, abashyitsi n’abayobozi basuye St. Augustin TVET, aho basuye uruzitiro rw’ishuli n’icyumba kinini bakoreramo imenyerazabumenyi byose byubatswe mu gihe cya covid 19, ku nkunga y’inshuti zo muri Autriche arinabo batanga inkunga zose zifasha ikigo kurangiza neza ubutumwa bwo kurera.
Nyuma yo kuva ku ishuli bakomereje muri Centre Pastoral aho batangiye ibikoresho bizafasha abanyeshuli barangije uyu mwaka w’amashuli 2022.
Nshimiyiman Alexis, Padiri Mukuru wa Paruwasi ya Nyamasheke, yifurije ikaze abashyitsi bose aboneraho no kwerekana abashyitsi bo muri Autriche bazanye na Padiri Niyibizi Jacques wigeze kuba Padiri Mukuru wa Nyamasheke akaba asigaye aba mu gihugu cya Autriche.
Bwana Uwitonze Antoine, umuyobozi wa Nyamasheke TVT, yashimiye abanyeshuli ko bitwaye neza bagatsinda bose, anashimira abarezi n’abaterankunga bo muri Autriche.
Ku ruhande rwa Lete, Umuyobozi w’Akarere ka Nyamasheke wungirije ushinzwe imibereho myiza y’abaturage Madamu Athanasie yashimye uruhare rwa Kiziya gatolika mu iterambere ry’Akarere no guteza imbere uburezi bushingiye ku bumenyi ngiro. Yashimiye Umushumba wa Diyosezi na délégation yo muri Autriche kuzana ibikorwa by’amajyambere mu Karere, asaba abanyeshuli kwiteza imbere. Yishimiye ubufatanye kandi ashimangira ko bazakomeza kububungabunga.
Mu ijambo ry’uwaje ayoboye itsinda ry’inshuti zo muri Autriche, Madamu Carine yavuze ko ashimishijwe n’abanyeshuli barangije ndetse n’uko ushuli rigenda ritera imbere. Yavuze ko yifuza kubona ishuli rigenda rikura. Yijeje ko bazakora ibishoboka byose kugira ngo ibyo yifuriza ishuli bizagerweho. Yasabye ko bakomeza gusengana ukwemera nk’uko Traude akunda kubisaba, kugira ngo isengesho rifungure imitima y’abantu b’iBurayi kugira ngo batange imfashanyo nyinshi. Yasabye ababyeyi n’abanyeshuli kwishima. Yasoje asaba abanyeshuli kumenya ko ari ibuye rya fondation bahawe ryo kubaka ejo hazaza heza. Yabasabye guzakoresha ibyo bize mu kwiteza imbere ndetse no guhimbiraho n’ibindi.
Mu ijambo rye rishimira inshuti za Paruwasi, Musenyeri Eduard yavuze ko mbere ya byose i Nyamasheke habanje ubukristu, Kliziya no kwakira Imana. Ubukristu bwarakiriwe maze bubyara imbuto. Yashimye zimwe mumbuto z’ubukristu i Nyamasheke. Abanyeshuli barangije ni ukubashimira no kubashyikiriza impamyabushobozi. Arashimira iburere bahawe bwuzuye ubumuntu n’indangagaciro z’ubumuntu n’uzumwana warezwe neza. Yashimiye abasaserdoti kuko aribo barezi bakuru. Yashimiye kandi ubuyobozi bw’ishuli cyane cyane inshuti zo muri Autriche zituma iri shuli ritanga uburere bwiza. Inshuti zo muri Autriche zimeze nkababashumba bari bakurikiye inyenyeri. Nabo baje batugana kd turabakunda. Yasabye abarangije amasomo gukomeza ibyo bahawe no kujya bagirira abandi ineza.
Mu gusoza uyu munsi, Umushumba wa Diyosezi yavuze ko Diyosezi yagize umugisha wo kubona iri shuli ry’imyuga n’abaterankunga baryo, akaba yifuza ko ryatera imbere rigakura kandi amashami arimo akaba menshi kugira ngo rikomeze kugirira akamaro igihugu.
Ibirori byasojwe n’ubusabane no gucinya akadiho!
Byegeranijwe na Padiri Moses Issa DUSENGE


text:
Kirehe: Abacuruza imboga n’imbuto bishimiye icyuma bahawe kizikonjesha
Abanyamuryango ba Koperative CODUUIGA y’abacuruzi b’imboga, imbuto n’ibitoki mu Murenge wa Gatore Akarere ka Kirehe, bavuga ko bishimye kubona icyuma gikonjesha ibyo bacuruza bigatuma bitangirika nk’uko byari bimeze mbere kuko byabatezaga igihombo.
Abacuruzi bibumbiye muri iyi Koperative bahoze bacururiza ku mihanda, hanyuma ubuyobozi bw’Akarere bubafasha kubona isoko bakoreramo.
Umuyobozi w’iyi Koperative, Mwemerankiko Joseph, avuga ko gukorera hamwe byatumye babona abaterankunga ariko nanone barushaho kunoza ubucuruzi bwabo, kuko bakorera ahantu hari isuku, banatumye babona n’abaguzi benshi baturutse imihanda yose.
Bakimara kubona isoko ngo basigaranye ikibazo cy’imbuto n’imboga zangirikaga kubera gutinda bitarabona abaguzi.
Iki kibazo nacyo ngo mu minsi ishize babonye abaterankunga barimo Minisiteri y’Ubuhinzi n’ubworozi na IFAD, babagurira icyuma gikonjesha ibicuruzwa byabo.
Ati “Iki cyuma gifite akamaro kuko ubundi ibicuruzwa byacu byangirikaga iyo byamaraga nk’iminsi itatu, ariko iki cyuma kizaba igisubizo rwose.”
Ku rundi ruhande ariko iki cyuma gikonjesha ntikiratangira gukoreshwa kubera ko habayeho ikibazo cy’inkuba, ishobora kuba hari ibyo yangije bakaba bategereje umutekinisiye ugikora.
Ariko nanone ngo bahawe amakuru ko gikoresha umuriro mwinshi bakaba baragiriwe inama yo gushaka imirasire y’izuba kuko aribwo bahendukirwa.
Agira ati “Icyuma cyarabonetse ariko kuzagikoresha nabyo tubifiteho impungenge, batubwiye ko gikoresha umuriro mwinshi batugira inama z’imirasire y’izuba, ariko nabwo nta bushobozi dufite.”
Iki cyuma gikonjesha gifite metero ebyiri kuri eshatu mu bugari n’ebyiri z’ubutumburuke, kikaba cyabika toni zirenga ebyiri.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
Isomo rya 1: Yakobo 4,1-10
Amakimbirane akomoka he? Cyangwa se intambara muri mwe zituruka he? Aho ibyo byose ntibyaba bituruka ku byifuzo byanyu, birwanira mu myanya y’umubiri wanyu? Murararikira, ariko ntimugire icyo mutunga; muri abicanyi n’abanyeshyari, nyamara nta cyo muronka; murarwana kandi mukavurungana, ariko ntimugire icyo mugeraho, kuko mutazi gusaba. Murasaba ariko ntimuronke, kuko ugusaba kwanyu nta kindi kugamije uretse gutagaguza ibyifuzo byanyu. Mwa basambanyi mwe, ntimuzi se ko kuba incuti y’isi ari ukuba umwanzi w’Imana? Ushaka kuba incuti y’isi, aba abaye umwanzi w’Imana. Muratekereza se ko Ibyanditswe byandikiwe ubusa, aho bigira biti «Imana ikunda cyane umwuka wayo yadushyizemo»? Nyamara, Imana iduha ingabire yisumbuyeho, kuko Ibyanditswe bigira biti «Imana yima abirasi, ariko abiyoroshya ikabagirira ubuntu.» Nimuyoboke rero Imana; mwiyime Sekibi, maze azabahungire kure. Nimwegere Imana, na yo izabegera. Banyabyaha, nimusukure ibiganza byanyu; namwe bantu b’imberabyombi, musukure imitima yanyu! Nimubabazwe n’amagorwa yanyu, mujye mu cyunamo kandi murire; igitwenge cyanyu kibe amarira, n’ibyishimo byanyu bihinduke umubabaro. Nimwicishe bugufi imbere ya Nyagasani, maze azabashyire ejuru.
Zaburi ya 54(55), 7-8, 9-10ab, 10cd-11ab, 23
Mana yanjye, umva isengesho ryanjye,
Nyagasani, sobanya amagambo yabo,
Tura umuzigo wawe, uwukorere Uhoraho,
Ivanjili ya Mutagatifu Mariko 9, 30-37
Muri icyo gihe, Yezu yambukiranya Galileya ari kumwe n’abigishwa be, ariko ntiyashakaga ko babimenya. Yigishaga abigishwa be ababwira ati «Umwana w’umuntu agiye gushyirwa mu maboko y’abantu, bakazamwica, ariko yamara gupfa akazazuka ku munsi wa gatatu.» Iryo jambo ariko ntibaryumva, batinya no kumubaza. Nuko bagera i Kafarinawumu. Bari mu nzu Yezu arababaza ati «Mu nzira mwajyaga impaka z’ iki?» Baraceceka, kuko mu nzira bari bagiye impaka zo kumenya umukuru muri bo. Amaze kwicara ahamagara ba Cumi na babiri, arababwira ati: «Ushaka kuba uwa mbere azigire uwa nyuma muri bose, abe n’umugaragu wa bose.» Nuko afata umwana amuhagarika hagati yabo, aramuhobera, arababwira ati «Umuntu wese wakira umwana nk’uyu nguyu ari jye abigirira, ni jye aba yakiriye. Kandi unyakira wese si jyewe aba yakiriye, ahubwo aba yakiriye Uwantumye.»


text:
Imashini yubaha ni imashini idasanzwe yo gutunganya bores, kuva kuri 1mm kugeza 1200mm;ifite umuvuduko muremure, kugeza hejuru ya 10000mm.Imashini zicyubahiro zifite intoki na CNC igenzura.Niba dukora bimwe byo gusana akazi, hitamo gusa imashini zintoki nibikoresho byoroshye.Ariko kandi dutanga imashini zubaha CNC zo gutunganya inganda.
Imashini yubaha yakoresha ibikoresho byo gutema no gukata bores.Urashobora kubona ubunini busobanutse neza hamwe nuburiganya bwiza mubintu bitandukanye nubwoko bwimyobo.Ingano irashobora kuba muri 1um, kandi ubukana bushobora kuba muri 0.1Ra.
Imashini zicyubahiro zifite ubwoko bwinshi, kubikorwa bitandukanye.Niba umurimo muto wo gutezimbere, gusana akazi, dushobora guhitamo imashini zintoki cyangwa ibikoresho byoroshye.
Mubikorwa byinshi, twasaba inama ya auto-auto, auto honing mashini.Ubu imashini nyinshi za CNC zuba zikoreshwa cyane mubikorwa bitandukanye.
Ubwoko bumwe bwa honing ni imashini ikoresha kwagura honing umutwe, mugukora, ishobora kugenzura ibiryo byimashini, gukora amabuye ya honing hejuru, komeza ukata akazi.Igice cyingenzi cyo kubaha igikoresho nukuzamura umutwe, kandi hariho ubwoko bwinshi bwubaha imitwe kumyobo itandukanye, kuburyo twahitamo imitwe itandukanye yicyubahiro nkubwoko bwa bores.Ikindi gice cyingenzi cyo kubaha ibikoresho ni ugutera amabuye.Kubaha amabuye bikozwe muburyo butandukanye bwo gusebanya, gukomera no gukomera nkibikorwa byakazi no kurangiza.Amabuye yose agomba kuba agomba guhuza imitwe yonyine, kugirango ibone akazi keza.
Ubundi bwoko bwa honing ni imashini ikoresha diyama cyangwa CBN yometseho utubari, ubu bwoko bwimashini zuba zifite spindles nyinshi, gukora byikora, kugera kumuvuduko mwinshi wo gukora no gukora neza, kandi bigakora ibihangano byose muburyo bwiza.
Ibikoresho byo kubaha ni ibintu byoroshye, bityo rero twagura ibikoresho bishya byicyubahiro nyuma yumusaruro, bityo twatanga ibikoresho byicyubahiro nkibikoresho nu mwobo kubirango bitandukanye byubaka imashini.
Igihe cyo kohereza: Ukuboza-03-2021


text:
Ku wa mbere w’icya 31 Gisanzwe, B, ku wa 5/11/2018
‘‘ RANGAMIRA KRISTU UZITURWE KU MUNSI W’IZUKA RY’INTUNGANE’’
Amasomo : Fil 2,1 – 4 ; Zab 130,1.2.3 ; Lk 14,12-14
Bavandimwe, ugize neza wese akwiye kubishimirwa, ibyo kandi ni umuco mwiza abantu baba baratojwe bakwiye no gukomeraho. Nyamara hari ubwo ugize neza atabona inyiturano ngo abo yagobotse bagire bati : ‘’Warakoze’’. Hari n’abakunda gushimagizwa birenze, bakumva hari ugize ati : ’’Ndagushimye cyane, iyo ntakugira mba narapfuye’’, bikabanezeza ntibanamenye ko bagushijwe mu mutego wo gusimbura Imana kuko ari yo yonyine ibeshaho. Ntawe ukwiye gushavuzwa no kudashimwa kuko na Yezu waranzwe n’ineza mu buzima bwe bwose atashimwe na bose. Ku bakristu b’ukuri ba bandi bagize amahirwe yo kuzirikana ubuzima bwa Yezu, bakifuza kumwigana kandi bakabyiyemeza, hari ikibamara agahinda : Kuziturwa n’Imana ku munsi w’izuka ry’intungane. Ayo magambo aduha ihumure kandi akubiyemo amizero yacu, tuyazirikane turangamiye Yezu Kristu mu ngingo eshatu zikurikira.
- Yezu Nyirineza arashaka kuducisha mu nzira yanyuzemo
Yezu Kristu Imana rwose n’umuntu rwose ajya guha inama uwari wamutumiye zijyanye no gutumira abatazabona icyo bamwitura kuko ari ba ‘‘ntahonikora’’, yaramaze kwitegereza ukuntu abatumirwa batanguranwa imyanya y’icyubahiro (Lk 14,7-11). Inzira nk’iyo yo gutanguranwa aharanga icyubahiro cyacu, Yezu arayamagana yivuye inyuma kandi ubuzima bwe bwose bwabaye isomo ku bafite amatwi yo kumva n’abafite amaso yo kubona. ‘’N’ubwo we yari afite imimerere imwe n’iy’Imana, ntiyagundiriye kureshya na yo ahubwo yihinduye ubusabusa, yigira nk’umugaragu, maze mu migirire ye agaragaza ko ari umuntu‘’(Fil 2,6-7).
Ineza ya Yezu Kristu n’ubwiyoroshye bwe byari indatana. Kuba yarakoraga ugushaka kwa Se adashishikajwe no guhabwa ikuzo n’abantu ngo bamushime, bamushimagize, ni byo byatumye yigabiza urupfu rw’agashinyaguro ku musaraba ngo rutubera isoko y’ubucungurwe. Yabayeho agira neza arabizira ariko ntiyigeze yicuza iby’iyo neza ngo kuko abo yayigiriye batabihaye agaciro. Nta nyiturano yindi yaradutezeho dore ko nta n’iyo twari kubona. Icyo ashaka ni uko twamurangamira tukarangwa n’ineza n’impuhwe bigiranywe ubwiyoroshye tutagamije gushimwa n’abantu.
- Ijambo rya Yezu rikwiye kudufasha kwikebuka tukisubiraho
Ubukristu ni urugendo rwa buri munsi rutajya rurangira, uwibwira ko yabushyikiriye aba atarabutangira. Muri urwo rugendo rwacu, kenshi twibonaho intege nke zishobora no gutuma umuntu yiheba kuko imibereho ye ntaho itandukaniye cyane n’iy’abahisemo kuvuga beruye ko atari abakristu. Mu kwisuzuma kwacu twakwibaza ku bo tubana n’uko tubabaniye, ku bo twita inshuti zacu, abo twifuza gutumira ndetse n’abashobora kudutumira tukitabana ingoga. Hari imigani icibwa n’ubuzima n’imibereho tubamo bya buri munsi tutagombye kuvuga amagambo : Amaboko atareshya ntaramukanya, Gira so yiturwa indi, Agasozi kamanutse inka kazamuka umugeni, Inuma y’i Burundi yatumye ku y’i Rwanda ngo ha uguha,… Iyi migani tuyica kenshi tutavugishije amagambo ahubwo ibikorwa. Abakristu n’abatari bo usanga twarishyize mu byiciro bishingiye ku by’isi bihita ku buryo mu mibanire yacu harangwamo ukutabona buri wese nk’umuntu ukwiye kubahwa, nk’umuvandimwe waremwe mu ishusho y’Imana, nk’uwo natumira akambera isoko y’ibyishimo kandi na we yantumira bikaba uko. Simvuze ko ikitugora gusa ari ugutumira abaciye bugufi badafite icyo batwitura ahubwo na bo baramutse bagutumiye kandi wiyumva nk’ubasumbye na bwo ntiwakwemera kubasanga. Ariko na bo biragoye ko batumira ubasumbye ngo basangire muri ducye bafite. Imana ishaka ko twakwagura amarembo tukabana na bose ariko twarayinaniye, usanga duhitamo kwifungirana. Iyo mipaka yaje ite mu mitekerereze, mu mikorere n’imibanire yacu ? Ukwikuza, ubwikunde, ubwibone n’agasuzuguro bidatana no guhora turarikiye inyungu navana kuri kanaka byaduhumye amaso ku buryo nta wundi wadukiza usibye Yezu wenyine. Ubwiyoroshye n’urukundo rw’ukuri rwitangiye bose harimo n’abo banyantege nke twe dusuzugura, bikwiye kuducyamura.
Turi « Benimana ». Ubwo Yezu adusaba gukuraho iyo mipaka ishingiye ku byo dutunze ngo tubane na bose kandi buri wese ahabwe icyubahiro akwiye, twongere twibaze ku mibanire yacu. Hanyuma se nitwubaha gusa abatunze nkatwe, abifite nkatwe, abubashywe nkatwe tuzaba dusumbije iki abana b’isi ? Ese si ko twaba tubayeho ? Nyamara n’ubwo twese tudasangiye imibereho bitewe n’impamvu zinyuranye z’ubuzima n’amateka ya buri wese, twibuke ko dusangiye inkomoko n’iherezo. Tuva ku Mana kandi ni yo dusanga.
- Nimuharanire ingororano yanyu mu ijuru
Yezu aradushishikariza gukunda no gukorera abaciye bugufi twibuka ko tudakorera ubusa ahubwo ibikorwa byacu by’urukundo n’ineza bitwinjiza mu bazahembwa byinshi kandi iteka ryose. Muvandimwe, abo bakene, ibirema, abacumbagira n’impumyi, bakorere ubakunze kandi ububashye ‘‘Maze ibyo uzabyiturwe ku munsi w’izuka ry’intungane’’ (Lk 14,14). Iri jambo ry’ubuzima rikwiye kutugarurira icyizere ko tutaruhira ubusa. Abantu batwituye baduhenda, baduha bicye bitagereranywa n’ibyo Nyagasani atuzigamiye ku munsi w’izuka ry’intungane.
Iri jambo dukwiye kuryakirana amizero maze tukitangira ingoma y’Imana tutiganda. Ayo mizero muri Nyagasani ni yo yatumye abamisiyoneri bahaguruka bakajyana inkuru nziza natwe ikaba yaratugezeho. Ni yo atuma umusaseridoti n’uwihaye Imana bahaguruka bagasiga byose, ni yo atuma abakristu b’abalayiki bitangira Kiliziya mu buryo bunyuranye bakayifasha ntacyo bayigomwe. Mu gusoza, aya magambo ya Zaburi adufashe gukomera ku mizero yacu : ‘‘ Nizeye Uhoraho n’umutima wanjye wose, nizeye ijambo rye’’ (Z. 130, 5).
Bikiramariya umubyeyi w’Imana n’uwacu adusabire, Bazina bacu batagatifu mudusabire
Padiri Fraterne NAHIMANA,


text:
-
Nyanza: Abagore bakanguriwe gusezerana byemewe n’amategeko
Igikorwa cyo gusezerana byemewe n’amategeko ni kimwe mubyo abagore bo mu karere ka Nyanza bashimira uburyo gikorwa n’inzego z’ibanze bigatuma basobanukirwa n’uburenganzira bwabo cyane ku mutungo. Mukeshimana ni umugore w’i Nyanza. Avuga ko aho avuka nyina na se batari barasezeranye byemewe n’amategeko ariko ko yakuze abona ingaruka zabyo cyane cyane mu kuvutswa uburenganzira ku mutungo nyina yakorerwaga na se. Ati “twezaga imyaka myinshi tukanorora ariko papa yashoboraga kugurisha iyo myaka (...)
-
Yavukijwe kwiga ahiga umuhigo w’uko bitazaba ku bakobwa be
Umubyeyi Polinariya Nyirabacamubyago avuga ko yavukijwe uburenganzira bwo kwiga kubera imyumvire yari iriho mu buto bwe, aho abana b’abahungu bahabwaga agaciro na benshi mu babyeyi kuruta ab’abakobwa. Uyu mukecuru w’imyaka 67 twasanze mu karere ka Rulindo avuga ko yavukanye n’abahungu 2 n’abakobwa 6. Yagize ati “ababyeyi bankuye mu ishuri ngeze mu mwaka wa 3 w’amashuri abanza, ababyeyi bantegeka kuza kubafasha imirimo yo mu rugo no kuragira inka.” Yakomeje avuga ko basaza be bo bakomeje we (...)
-
Uburenganzira butangwa n’ Amategeko bwakuyeho umuco wo gukazanura
Gatarina Mukambuguje ni umukecuru w’imyaka 77 y’amavuko, avuga ko mu myaka yo mu bukumi bwe hariho umuco wo gukazanura, aho benshi mu bakobwa bashakaga abagabo babanzaga gusogongerwa na ba sebukwe. Agira ati “navutse mu mwaka w’i 194, Rudahigwa yari ku ngoma.Icyo gihe na mbere yaho uwo muco wabagaho si ukubeshya. Nubwo njye bitambayeho ariko hari abo byabayeho kandi ntibibashimishe bakanuma kuko uwari kubivuga bari kumufata nk’ingare cyangwa igishegabo mu muryango.” Akomeza agira ati “nta (...)
-
Uburenganzira bwo gutanga ibitekerezo no kuyobora byahinduye ubuzima bw’abagore.
Kuva cyera umugore nta burenganzira yari afite bwo kujya mu ruhame ahari n’abagabo ngo avuge, ndetse ntiyemererwaga kuba yayobora cyangwa gufata umwanzuro. Ibi bikaba byaratanganjwe na Mukambuguje Gatarina umukecuru w’imyaka 77 y’amavuko ndetse na Nyirabacamubyago Polinariya umukecuru w’imyaka 67 y’amavuko. Mukambuguje yagize ati “nta mugore wayoboraga n’umwe, umugabo niwe wari umutware, umugore akagendera ku mategeko ye kandi n’icy’umugabo adashaka niyo cyaba ari cyiza umugore ntiyagikoraga.” (...)
-
Nyanza: Haracyari abagore batazi uburenganzira bwabo mu muryango
Bamwe mu bagore bo mu Karere ka Nyanza bavuga ko batazi uburenganzira bwabo. Iyo akaba ari impamvu ikomeye ituma no kubuharanira bitabashobokera kuko batabuzi. Mutoni n’umwe mu bagore bo mu murenge wa Rwabicuma, afite imyaka 30 y’amavuko. Avuga ko atazi uburenganzira bwe. Ati “ntakubeshye sinzi uburenganzira bwanjye, urumvako rero icyo umuntu atazi bigoye no kugiharanira.” Yakomeje avuga ko inzego zibishinzwe zikwiriye gukora ubukangurambaga bwimbitse bumenyesha abagore n’abakobwa (...)
-
Imicungire y’umutungo ku bahisemo ivangamutungo rusange
Ivanga mutungo rusange ni uburyo bumwe anashyingiranywe bahitamo gucungamo umutungo wabo. Mu itegeko rishya rigena imicungire y’umutungo w’abashyingiranwe, impano n’izungura ryasohotse mu igazeti ya leta No 30 yo kuya 01/08/2016, basobanura birambuye uko abashyingiranywe bahisemo ivangamutungo rusange bazajya babigenza. Ubusobanuro bw’ivangamutungo rusange Ivangamutungo rusange ni amasezerano abashyingiranywe bagirana bakumvikana gushyira hamwe umutungo wabo wose. Imicungire y’umutungo (...)
-
Impamvu zituma ishyingirwa riteshwa agaciro
Impamvu zituma habaho guta agaciro mu buryo budasubirwaho ziteganywa n’itegeko kandi urukiko ntirwemerewe kuzisesengura. Impamvu zituma habaho guta agaciro mu buryo bushobora gusubirwaho zisesengurwa n’umucamanza mu bwisanzure bwe. Ikirego kigamije gutesha agaciro ishyingirwa mu buryo budasubirwaho gitangwa na buri wese ubifitemo inyungu naho ikirego kigamije gutesha agaciro ishyingirwa mu buryo bushobora gusubirwaho gitangwa n’abashyingiranywe, ababyeyi cyangwa n’uhagarariye inama y’umuryango (...)
-
Gusaba gatanya biturutse ku bwumvikanye bw’abashakanye
Gutana guturutse ku bwumvikane ni ugusabwa n’abashyingiranywe bombi bamaze kumvikana ku gusesa ishyingirwa no ku nkurikizi zaryo kandi bagashyikiriza umucamanza amasezerano akemura ingaruka z’ubutane ku bashakanye n’umutungo wabo kimwe n’abana babo. Icyakora ubutane bwasabwe n’umwe mu bashyingiranywe bushobora guhinduka ubutane bwumvikanyweho mu gihe uregwa yemera ko ikirego gifite ishingiro akemera ubutane. Ibarura ry’umutungo w’abashyingiranywe mbere yo gutandukana ku bwumvikane (...)
-
Ibitera gusezerana mu mategeko ariko ntimubane
Nyuma yo gushyingirwa mu mategeko hashobora kuboneka izindi mpamvu zituma utabana n’uwo mwasezeranye nko kubengwa, . Icyo gihe hari icyo itegeko riteganya ku buryo mwakoze ubuzima bwanyu nyuma yo kutabana kandi mwarasezeranye. Ugushyingirwa biha abashyingiranywe uburyo bwo gushinga umuryango ndemyabuzima, kukanabaha itegeko ryo kubana. Ugushyingirwa kutakurikiwe no kubana mu gihe cy’umwaka umwe (1) nta mpamvu zumvikana, kuvanwaho. Icyo gihe, nta n’umwe mu bashyingiranywe ugira uburenganzira (...)
-
Amategeko agenga kurera umwana uba hanze
Ukubera umubyeyi uwo utabyaye ku rwego mpuzamahanga ni uburyo butuma habaho isano hagati y’umwana n’umubyeyi badahuje amaraso ariko bombi bakaba badatuye mu gihugu kimwe. ukubera umubyeyi umwana utabyaye ku rwego mpuzamahanga bishobora gukorwa mu buryo bworoheje cyangwa mu buryo busesuye. Igihe habaho ukubera umubyeyi umwana utabyaye ku rwego mpuzamahanga Habaho ukubera umubyeyi umwana utabyaye ku rwego mpuzamahanga iyo uwo mwana ugize uwawe : • Abusanzwe aba mu Rwanda kandi akaba agomba (...)
-
Inshingano z’inama y’ubwishingire ku mwana
Ubushize twabagejejeho uguhagarirwa k’umwana udafite ababyeyi cyangwa se akaba afite izindi mpamvu zituma ahagararirwa, dusanga itegeko riteganya ko umwana ashobora kugira inama y’ubwishingire imuhagararira cyangwa se na none akaba yagira umshingizi umwe umuhagararira. Muri iyi nkuru turacyavuga ku inama y’ubwishingizi, aho tugaruka ku nshingano y’abagize iyo nama. Inshingano z’inama y’ubwishingire ni izi zikurikira : Gucunga no kugenzura imikorere n’imigendekere y’ubwishingire ; Gusuzuma no (...)
-
Ibyagufasha kuba umuyobozi mwiza uri umukobwa
Hari ubwo usanga umukobwa ukiri muto agize amahirwe yo kuba umuyobozi mukuru mu kigo runaka,maze rimwe na rimwe bikamugora kuko akenshi asanga agiye kuyobora abantu bamuruta kandi bafite uburambe mu kazi,bityo ugasanga yitinya nyamara hari bimwe by’ingenzi byamufasha ari nabyo tugiye kugarukaho. Kwigirira icyizere ; icyambere cyagufasha kuyobora neza ni icyizere ugomba kwiremamo ukirinda gutinya ahubwo ukitinyuka,kandi ukumva ko inshingano ushinzwe ugomba kuzikora neza utitaye ku kintu na (...)
-
Uguhagararirwa k’umwana mu mategeko
Umwana utarageza ku myaka y’ubukure ( imyaka 18) ahagararirwa n’umurera mu birebana no gukoresha uburenganzira bwe. Mu butabera, umwana utarageza ku myaka y’ubukure ahagararirwa n’ufite ububasha bwa kibyeyi kuri we cyangwa imiryango iharanira uburenganzira bw’umwana kandi ikirego gitangwa mu izina ry’utarageza ku myaka y’ubukure. Icyakora, umwana ufite imyaka cumi n’itandatu (16) ahawe uberenganzira na Perezida w’urukiko cyangwa umusimbura we ashobora kwitangira ikirego kirebana n’imimerere, (...)
-
Menya byinshi ku kwandikisha umwana wavutse
Umwana wese agomba kwandikishwa mu minsi itarenze mirongo itatu (30) kuva avutse. Iyandikisha ry’ivuka rikorwa na se w’umwana cyangwa na nyina w’umwana, bombi bataboneka bigakorwa n’uwo bahaye uburenganzira cyangwa n’uwo bafitanye isano ya hafi, umufiteho ububasha bwa kibyeyi ; bataboneka rigakorwa n’undi muntu wese wari uhari umwana avuka cyangwa uwamutoraguye, hakagaragazwa icyemezo cy’amavuko cy’umuganga cyangwa cy’ubuyobozi bubifitiye ububasha. Rikorwa kandi hari abatangabuhamya babiri bafite (...)
-
Ukwemerwa kw’ishyingirwa ryakorewe mu mahanga
Mu gihe mwashyingiriwe mu mahanga ishyingirwa ryanyu rishobora kwemerwa cyangwa se rikemerwa bitewe n’impamvu zemewe n’itegeko rigenga abantu n’umuryango mu Rwanda. Dore uko iryo tegeko ribiteganya : Ishyingirwa rishingiye ku muco cyangwa ku idini ryakorewe mu mahanga mu buryo bwubahirije amategeko yaho, ryemerwa mu Rwanda iyo ritanyuranyije n’amategeko n’umudendezo wa rubanda n’imyifatire mbonezabupfura. Kugira ngo iri shyingirwa rigire agaciro rigomba kwandikwa mu gitabo cy’inyandiko (...)
-
U Rwanda rukomeje kwanikira ibindi bihugu muri Heforshe
Nyuma yaho ubukangurambaga bwo gushyigikira uburinganire bwiswe HeForShe butangijwe na Prezida wa Repubulika Paul Kagame, ubu U Rwanda rumaze iminsi isaga icyumweru ruyoboye ibindi bihugu muri gahunda yo gusinya ko rushyigikiye ubu bukangurambaga, ndetse rukaba rumaze kurenza kure imibare yari yahizwe. Nkuko bigaragara ku rubuga rwa HeForShe, ubu abanyarwanda hafi ibihumbi 118 nibo bamaze gusinya ko bashyigikiye iyi gahunda ndetse bikaba bigaragara ko abagabo aribo bayitabiriye cyane (...)
-
Kuba umubyeyi w’umwana utabyaye ku buryo busesuye
Ukubera umubyeyi umwana utabyaye ku buryo busesuye ni uburyo butuma umwana ata burundu isano muzi yari afitanye n’umuryango we w’ibanze. Icyakora guta isano muzi ntibikuraho isano umwana yari afite ku gihugu cye no ku muco wacyo. Ibisabwa kugira ngo habeho ukubera umubyeyi umwana utabyaye ku buryo busesuye Impamvu zituma habaho kubera umubyeyi umwana utabyaye ku buryo busesuye : Kubera umubyeyi umwana utabyaye ku buryo busesuye byemerwa gusa iyo biri mu nyungu z’umwana iyo : • Ababyeyi be (...)
-
Amazina yemewe mu mategeko n’uburyo wahinduza izina
Abantu benshi ntibaha agaciro amazina yabo haba mu buryo bwo kuyatondeka ugasanga rimwe umuntu afite make ubundi akagira menshi. Nyamara burya izina ni ikintu cyo kwitondera ukamenya amazina yawe uziko yemewe. Ku bafite amazina bashaka guhindura nabo hari uburyo ibyo binyuzwamo akaba yahindurwa. Reka tubanze tumenya amazina yemewe : Ibigize izina Izina rigizwe n’izina bwite n‘izina ry’ingereka. Izina ry’ingereka rishobora kuba izina ry’idini, iry’umuryango cyangwa yombi. Uru rutonde rw’amazina (...)
-
Wemererwa kongera gushyingirwa ryari igihe uwa mbere yazimiye ?
Bishobora kubaho ko uwo mwashingiranywe azimira ntumenye niba akiriho cyangwa se yarapfuye kandi mwari mwarasezeranye mu buryo bwemewe n’amategeko, nyuma ukifuza kongera gushyingirwa kandi na none binyuze mu buryo bwemewe n’amategeko. Dore uko itegeko ritaganya : Igihe gukeka ko umuntu yazimiye birangirira : Ugukeka ko uwazimiye akiriho birangira mu gihe ibimenyetso bigaragaza ko yapfuye bibonetse. Urwo rupfu ruhamywa n’inyandiko yemeza ko umuntu yapfuye cyangwa urubanza rutangaza ko (...)
-
Uburyo uzirinda kuvunisha umusore mu myiteguro y’ubukwe
Hari ibintu by’ingenzi umukobwa agomba kumenya kandi akagira n’ibyo yirinda mu gutegura ubukwe kandi akagaragaza uruhare rwe rukomeye kugirango atavunisha umusore bagiye kurushinga ngo amuharire akazi kose ahubwo akaba ariwe ufata iya mbere mu myiteguro y’ubukwe bwabo. Kwirinda gushingira ku nkwano : si byiza ko umukobwa yumva ko inkwano umusore azamukwa ariyo izakora ibikenewe byose kuko niho hava kugora umuhungu umutegeka inkwano azagukwa uko izaba ingana,ugasanga wifuza nyinshi kugira (...)


text:
Bamwe mu basaba serivisi kwa muganga barinubira ko gahunda bahabwa n’abaganga(Rendez-vous) zitinda bigatuma barembera mu rugo. Aba baturage bavuga ko baterwa agahinda no kuba hari ubwo bazana umurwayi urembye, ariko ntahite avurwa agahabwa gahunda ya kure.
Umwe ati “Ejo bundi njye twaranatonganye. Urabona turiho uyu munsi? Ngo genda uzagaruke ku yindi tariki nyuma y’ukwezi. Naramubwiye nti cyereka ari nka so cyangwa mama wawe nazanye bakayiguha. Nonese nazanye umukecuru urembye, ubwo se aramara iyo minsi yose arembye, ndagenda mubike cyangwa mukoze iki?”
Undi ati “ Bamuhaye ‘rendez-vous’ y’umwaka, tubonye nta kuntu twabigenza twarayemeye, turategereza nyuma y’umwaka turaza, mu kuza na bwo ntibaduha serivise twasabaga, batwohereza i Ndera, ubwo naho ntitwabasha kujyayo kuko twaravugaga ngo se baramutse baduhaye rendez- vous nk’iyongiyo?”
Ikibazo cya (Rendez-vous) zihabwa abarwayi bagatinda kuvurwa, si ubwa mbere kivugwa.
Iki kibazo cyanagarutsweho mu bushakashatsi bwakozwe na Sosiyete Sivile Nyarwanda, kandi ngo basanze gihangayikishije nk’uko bisobanurwa n’Umunyamabanga Nshingwabikorwa wa w’Ihuriro rya Societe Sivile y’u Rwanda, bwana Nyemazi John Bosco.
Ati “Mu bushakashatsi ku kijyanye na ‘rendez-vous’ twasanze harimo gutinda.”
Itangazamakuru rya Flash ryashatse kumenya ibigenderwaho mu gutanga ‘rendez-vous’ maze riganira na Dr. Mutaganzwa Avite, umuyobozi w’ibitaro Kibagabaga, avuga ko gutanga ‘Rendez-vous’ ari amaburakindi, ko biterwa ahanini n’ubuke bw’abangaga, kandi ngo hari abahabwa igihe kirekire abandi kigufi hashingiwe ku buremere bw’indwara.
Ati “ Kugira ngo umuganga aguhe ‘rendez-vous’ hari ibintu byinshi umuntu agenderaho, ariko ubona ‘rendez-vous’ ya hafi ni wa wundi ufite ibintu byihutirwa, kuko ubundi kwa muganga iyo abantu bahaje, tubanza kureba tuti ibi ng’ibi biruhutirwa, mbese biterwa n’uburwayi ufite ibwo aribwo. Icyo twabwira abarwayi ni uko kubaha ‘rendez-vous’ ari amaburakindi kubera ko abaganga ari bake, gusa ikiriho ni uko twajya tunaganira, umuntu twamuha ibisobanuro nawe akabyumva.”
Ministeri y’Ubuzima ari nayo ifite mu nshingano gukemura ibibazo byose biri mu rwego rw’ubuzima, ivuga ko ikibazo cya ‘rendez-vous’ kizakemurwa gahunda yo gusanga abarwayi aho batuye.
Umunyamabanga uhoraho muri Minisiteri y’Ubuzima, Dr.Jean Pierre Nyemazi avuga ko bafite gahunda y’uko ibitaro bizajya bimanuka bikajya kuvurira abarwayi aho batuye.
Ati “ Nko kwegereza abaturage servise z’ubuzima, tugafata ibitaro bikamanuka bigasanga abaturage aho batuye ,bakabaha serivise nk’izo kubaga na serivise zo kubavura indwara zikomeye.”
Ibibazo by’abarwayi bahabwa rendez-vous z’igihe kirekire byumvikana hirya no hino mu bitaro bitandukanye, kandi rimwe na rimwe ngo abazihawe bagakurizamo ubumuga, n’ubukene baterwa no kubana n’uburwayi batavuwe.
Daniel HAKIZIMANA


text:
Buri muntu usanga afite impano cyangwa imirimo akunda gukora kenshi mu rwego rwo kwishimisha cyangwa kuruhuka. Izo mpano cyangwa iyo mirimo dukunda gukora twishimisha ni yo dukunda kwita mu cyongereza “hobbies”. Burya izo “hobbies” ushobora kizibyazamo imishinga, ukazajya uzikora wishimisha ariko uninjiza amafaranga.
Uyu munsi turavuga ku bintu 9 abantu bakunda gukora bishimisha (hobbies) ariko bishobora kuvamo imishinga ikomeye yabagira abakire:
1. Gusoma
Nta kabuza ko niba ukunda gusoma ushobora kubibyazamo umushinga. Iyo usoma umenya amahirwe y’imishinga wakora n’imishinga igezweho. Kubera gukunda gusoma kandi, ushobora gufungura inzu zicuruza ibitabo, ushobora gukora umwuga wo kubwira abandi inkuru (story telling) n’ibindi.
2. Kwandika
Hari abantu benshi bafite impano yo kwandika ugasanga babikora bishimisha gusa. Muri iki gihe niba ufite iyo mpano, ushobora gufungura urubuga cyangwa “blog” izajya yandika ku ngingo zitandukanye. Waba umwanditsi w’ibitabo kandi bishobora gucuruzwa amafaranga menshi. Ushobora no kuba umwanditsi w’inkuru zikorwamo filimi n’ibindi.
3. Gucuranga
Abantu benshi usanga bazi gucuranga ibikoresho bya muzika bitandukanye. Niba wacurangaga wishimisha, birakwiye ko guhera uyu munsi utangira kubibyaza amafaranga. Ushobora kuba umucuranzi w’abahanzi batandukanye kandi bitanga amafaranga menshi. Ushobora gucurangira abantu ku giti cyawe cyangwa ugafatanya n’abandi mugashinga itsinda ricuranga (band). Murabizi neza kandi ko muri iki gihe abantu bakora imirimo yo gucuranga bari mu bantu binjiza amafaranga menshi.
4. Kuboha/ububoshyi
Niba uzi kuboha ibintu bitandukanye nk’ibyibo, imisambi, imyenda, ibikomo n’imitako, iyo ni impano ishobora kukwinjiriza amafaranga menshi. Icyo usabwa ni ukubikora wishimisha ariko ugatangira no kubibyaza amafaranga kandi menshi.
5. Ubugeni
Hari abantu bafite impano z’ubugeni nko gushushanya, gukora “painting”, “sculpting” n’izindi. Icyo twababwira ni uko izo mpano ziri mu bintu bitanga amafaranga menshi kandi ukaba ushobora no kubifatanya n’akandi kazi ukijnjiza amafaranga menshi.
6. Guteka
Muri iyi minsi niba ufite impano yo guteka ufite amahirwe yo kuyibyaza ubukire. Ushobora kwigisha abandi uko bateka bikaguha amafaranga. Ushobora kandi no gushinga iguriro ry’ibiribwa watetse. No kuri ba bandi bakoresha imbuga nkoranyambaga, hakunda kugaragara inkuru nyishi zivuga ku buryo bwo guteka ibintu binyuranye kandi na byo bishobora kwinjiza amafaranga.
7. Siporo
Siporo iyo ari yo yose ukora wishimisha ushobora kuyibyazamo amafaranga kandi menshi. Ushobora kuba umutoza, ushobora gushinga inzu yigisha iyo siporo, ushobora kandi no kuba umukinnyi wabigize umwuga kandi byose byinjiza amafaranga menshi.
8. Gufotora
Hari abantu bakunda gufotora no gufata amafoto aho bageze hose. Iyo na yo ni “hobby” ushobora kubyaza amafaranga kandi nta bumenyi bwinshi igusaba. Muri iki gihe, gufotora cyangwa gufata amashusho biri mu bintu byinjiriza ababikora amafaranga menshi.
9. Gukina ikinamico (Acting)
Ibi na byo muri iki gihe biri mu bintu byinjiza amafaranga. Kera wasangaga abantu babikora bishimisha ariko na byo ushobora kubikoramo “business” zitandukanye nko gukora filimi, gukora inkuru zisetsa (comedy), gukina ikinamico,… kandi byose muri ki gihe bitanga amafaranga n’ababikora bakaba ibyamamare.
Izo mpano twavuze haruguru zishobora kubyara imishinga itanga amafaranga. Aho kuzikora wishimisha gusa, watangira no kuzikoramo imishinga ikuzanira amafaranga. Zitanga kandi uburyo bwiza bwo kuruhuka, ukaba waruhuka ariko ukorera n’amafaranga. Niba nawe ufite imwe muri izi mpano, cyangwa izindi tutavuze, tangira uzikoreshe mu buryo zikwinjiriza amafanga.
Mugire amahoro.


text:
Imvura muri izi mpera z’Ukwakira izakomeza kuba nke - Meteo Rwanda
Iteganyagihe ryo kuva tariki ya 21 kugeza ku ya 31 Ukwakira 2022 rigaragaraza ko imvura izagwa mu mpera z’uku kwezi k’Ukwakira izaba nkeya cyane.
Mu gice cya gatatu cy’ukwezi k’Ukwakira 2022 kuva tariki ya 21 kugeza taliki ya 31 mu Rwanda hateganyijwe imvura iri hagati ya milimetero 0 na 70. Imvura iri hagati ya milimetero 60 na 70 niyo nyinshi iteganyijwe muri iki gice ikaba iteganyijwe mu bice by’uturere twa Nyamasheke, Rubavu, Nyabihu, Musanze na Burera. Imvura iri hagati ya milimetero 0 na 20 niyo nkeya iteganyijwe muri iki gice ikaba iteganyijwe mu burasirazuba bw’Intara y’Amajyepfo, mu bice by’uturere twa Bugesera, Ngoma, Kirehe, Kayonza na Gatsibo.
Imvura izakomeza kugwa mu bice bimwe na bimwe ntigere hose icyarimwe cyangwa ngo igwe ku buryo bungana muri buri karere. Hari ibice biteganyijwemo gukomeza kugwamo imvura nkeya.
Ingano y’imvura iteganyijwe izaba iri munsi y’ikigero cy’impuzandengo y’imvura isanzwe mu bice byinshi by’Umujyi wa Kigali, Intara y’Amajyepfo n’Intara y’Iburasirazuba, naho mu Ntara y’Amajyaruguru niy’Iburengerazuba, imvura iteganyijwe izaba iri ku kigero cy’imvura isanzwe ihagwa.
Ikigero cy’impuzandengo y’imvura isanzwe igwa muri iki gice iri hagati ya milimetero 10 na 70. Iminsi iteganyijwemo imvura izaba iri hagati y’iminsi ibiri n’iminsi itandatu. Amataliki ateganyijwemo imvura akaba ari taliki ya 21, 22 no kuva taliki ya 25 kugeza mu mpera z’ukwezi mu Ntara y’Amajyaruguru niy’Iburengerazuba, mu gihe ahenshi mu mujyi wa Kigali, Intara y’Amajyepfo niy’Iburasirazuba amataliki ateganyijwemo imvura ari 21 no kuva taliki ya 27 kugeza mu mpera z’ukwezi. Imvura iteganyijwe izaturuka ku byoko by’imvura byo mu karere cyane cyane ikiyaga cya Vigitoriya n’ishyamba rya Congo bizunganirwa n’imiterere ya buri hantu.
Hateganyijwe umuyaga uringaniye ushyira umuyaga mwinshi ufite umuvuduko uri hagati ya metero 4 na 10 ku isegonda niwo uteganyijwe mu gihugu. Umuyaga mwinshi uzaba ufite umuvuduko uri hagati ya metero 8 na 10 ku isegonda uteganyijwe mu bice bimwe bw’uturere twa Rubavu, Nyabihu, Rutsiro na Karongi. Umuyaga uringaniye ushyira umuyaga mwinshi ufite umuvuduko uri hagati ya metero 4 na 8 ku isegonda uteganyijwe mu bice bisigaye by’igihugu.
Mu gice cya gatatu cy’ukwezi k’Ukwakira 2022, hateganyijwe ubushyuhe bwinshi buri hagati ya dogere Selisiyusi 20 na 30 mu Rwanda. Mu bice byinshi by’Uturere tw’Umujyi wa Kigali, Amajyepfo n’Uburasirazuba mu Ntara y’Iburasirazuba, uburasirazuba bw’Intara y’Amajyepfo no mu majyepfo y’Akarere ka Rusizi niho hateganyijwe ubushyuhe bwinshi ku gipimo kiri hagati ya dogere Selisiyusi 28 na 30. Mu bice by’amajyaruguru y’Uturere twa Nyabihu, Rubavu, Musanze na Burera niho hateganyijwe ubushyuhe buke buri ku gipimo kiri hagati ya dogere Selisiyusi 20 na 22. Ubushyuhe buteganyijwe buri ku kigero cy’impuzandengo y’ubushyuhe busanzwe mu gice cya kabiri cy’ukwezi k’Ukwakira.
Ingaruka ziteganyijwe zituruka ku mvura nke harimo kubura amazi no kuma kw’ibihingwa ndetse n’izindi ziteganyijwe aho imvura itaguye neza mu bice byabanje kandi biteganyijwemo ko imvura izakomeza kuba nke. Ingamba zo kubungabunga ibihingwa n’indi mirimo iri muri ibyo bice ikenera amazi zakoreshwa mu kunganira imvura nke ihateganyijwe. Ingaruka ziterwa n’umuyaga mwinshi nko gutwarwa kw’ibisenge by’inzu bitaziritse neza, kugwa kw’amashami n’amababi y’ibiti, n’izindi ngaruka zituruka ku mvura nk’urububa zishobora kugaragara ahantu hatandukanye mu gihugu. Meteo Rwanda iragira inama abanyarwanda n’inzego bireba gukomeza ingamba zo guhangana no gukumira ibiza.


text:
Burya n’ubwo abasore bose badateye kimwe, hari ibintu bahuriyeho nk’imyumvire n’imitekerereze rusange, bityo ibi bikaba ari ibintu 20 byafasha umukobwa wifuza kuba uw’igikundiro ku mukunzi we, akabasha kunogera no kwishimirwa n’umusore bakundana kuburyo amwifuzaho kuba yamubera umufasha.
- Gerageza kugaragara neza uko ushoboye kose
Abasore burya bakururwa cyane n’ibigaragara kandi aba yumva yaterwa ishema no kugira umukunzi ugaragara neza, umwe azahura nawe ari kumwe n’inshuti ze ntagire ipfunwe ryo kuziratira ko ariwe mwamikazi w’umutima we. Iyiteho kandi ugaragaze isuku nk’umwari ubikwiye koko aho unyura abone ko uhanyurana umucyo.
- Hora iteka ufite impumuro nziza
Abasore burya n’ubwo atari ko bose bakunda kwitera imibavu ariko burya bakunda cyane umukobwa uhumura neza, umwe umusuhuza akamuhobera bamara gutandukana akumva aracyumva impumuro ye. Nk’inkumi ni byiza ko uzajya uzirikana kujya imbere ye cyangwa guhura nawe wikozeho rwose impumuro imeze neza, uzasanga iteka yifuza kuba kumwe nawe kandi nimunatandukana ntuzigera umuva mu bitekerezo.
- Irinde kumuhoza ku nkeke no kumugaya buri gihe
Aha munyumve neza mwa nkumi mwe sinshaka kuvuga ko umukunzi wawe natakwitaho, nakora amafuti cyangwa ikindi kidahwitse utazamugaya, ahubwo icyo nshaka kuvuga hano ni uko uzabikorana ubwenge. Wowe uhera ku byiza bye ukajya umushima noneho ibyo atakoraga neza akabikora neza noneho agirango ashimwe aho kubikorera ko wamutonganyije. Urugero hano nabaha, egera umukunzi wawe niba wenda akunda inzoga cyane, umubwire uti : “Uti ariko rata uri umusore mwiza ! Nkunda uburyo ugira umurava n’ubwo akenshi uteshuka kubera inzoga” Nkubwije ukuri ko natanagira icyo abivugaho azaba aritaye mu gutwi kandi azumva ko akwiye kuba yazireka kugirango umushime.
- Mukunde kandi ubyerekane
Muri iki gihe usanga abantu benshi bavuga ngo urukundo rw’ubu nta kigenda, ngo abakobwa b’ubu baratendeka n’ibindi nk’ibyo. Wowe rero mwereke itandukaniro ryawe n’abandi, wikwitwararika ngo wumve ko yazakureka ugaseba ahubwo mukunde, umuteteshe, umwereke ko ufite ishema rye mu bandi uzaba aribwo uharaniye ko atarota akureka. Nubikora neza azumva ko ntaho yagusiga ajya kandi yumve ko ntacyo yakuburanye yaba ajya gushaka.
- Ikunde wowe ubwawe
Ntugakunde kubwira umukunzi wawe ibibi wibonaho, ngo umubaze ngo ariko ubu kuba narabyibushye cyane ntibikubangamira ?…Nsigaye nanga ukuntu ngana, nsigaye narabaye igikara… Nonese numara kumwereka ko wowe ubwawe utikunze kandi utifitiye icyizere niwe uzakikugirira ? Sigaho wiba umupfapfa, wowe wabyibuha, wananuka, uruhu rwawe rwahinduka, mwekere ko ukifitiye icyizere kandi wirinde kumwereka ibyo uzi nk’inenge kuri wowe kuko ushobora gutuma ahita ashishoza akanabaza abandi bamuvugira mu matwi ugasanga urisenyeye.
- Irinde gutuma afuha kandi umurwanire ishyaka
Kuba waba udaca inyuma umukunzi wawe ntibihagije, ukwiye no gukora ibishoboka ngo atagukeka akaba yagufuhira. Niba agukunda, yumva ko uri umukobwa n’abandi basore bifuza nk’uko nawe byagenze bityo akumva ko isaha n’isaha bagutwara. Uko umusore agukunda cyane niko arushaho kumva afite impungenge kuko aba yumva ufite agaciro gahambaye buri wese ukureba akubonamo. Kora ibishoboka byose rero ugabanye urukururano n’abandi basore, ugabanye gutaha amajoro cyane no kugira gahunda zidasobanutse kandi utanazimubwiye, mbese ukore ibishoboka byose ye kujya ahagarika umutima ko hari abandi mufitanye umubano wihariye.
- Kunda inshuti ze
Niba umusore mukundana afite abasore bagenzi be ubona ko ari inshuti magara, ibuka ko bafite ibyo bahuriyeho kandi bashobora kuba baranamugiriye inama igihe yafataga umwanzuro wo kugusaba urukundo. Wihita uhubuka ngo werekane ko inshuti ze ntaho uhuriye nazo ahubwo ereka umukunzi wawe ko wubaha kandi ukunda inshuti ze ubigiriye we, bizatuma arushaho kugira ishema kandi n’ikibazo mwagirana cyose za nshuti ze zakuvugira neza ku mukunzi wawe igihe cyose waba warazisanzuyeho ukazereka ko koko uri umukobwa w’umutima.
- Mwereke ko uzi guteka kandi wifuza kuzajya umutekera
Iki ni ikintu abakobwa badaha agaciro cyane ariko mbabwije ukuri burya umusore wese aho ava akagera akunda umukobwa uzi guteka, akunda kuba yazagera aho atekerwa n’umugore, mbese ni ibintu bashyira imbere cyane. N’ubwo mwaba mutarabana rero, ntuzakore ikosa ryo kwakiriza umukunzi wawe ibiryo byatetswe n’umukozi. Nibiba ngombwa jya ureka abanze ahagere maze ushyashyane vuba umutekere ; ibyo bihita bituma mu mutwe we atangira kwitekerereza nk’igihe waba umutekera mubana… Aha n’abagore bumvireho, mbere yo kwibaza impamvu umugabo wawe yaryamana n’umukozi, banza wibaze impamvu buri gihe yajya yakirwa n’umukozi ku meza. Yego ntiwareka akazi, ariko kandi igihe utakoze ntuzigere uha umwanya umukozi ngo ateke, kandi no mu gihe cy’akazi nabwo jya wegera umugabo umubaze uti uyu munsi tugutekere iki mugabo mwiza ? Nubimubaza azumva ko n’ubwo byatekwa n’umukozi aba yabibwirijwe na nyirabuja.
- Mukunde nk’ufite uwo murushanwa
Bajya bavuga ngo abagore n’abakobwa bagira inzaratsi. Ibyo nanjye ndabyemera ko zibaho ariko izo nemera si ibyo byatsi n’ibipyuye amaso bindi ntazi, inzaratsi ni ugukunda umukunzi wawe nk’ufite uwo murushanwa, ukamugenera impano, ukajya umukorera utuntu mbese wumva ko nta wundi wabasha kutumukorera ndetse ko n’uwabigerageza atageza ahawe, uba umwifatiye rwose aragenda agatwarwa umutima we ukawigarurira wose uko wakabaye.
- Menya kumutetesha
Gutetesha burya bibaho mu buryo bwinshi. Ni byiza ko uzirikana ko gushima ibyiza biri ku mukunzi wawe ari ingenzi cyane, ahita yumva ko ahantu akunzwe, ashimwa ntacyo yahanganya. Mwereke ko umuha agaciro kandi ko ari ingenzi cyane kuri wowe, umwereke ko akurutira byose kandi umurutisha bose, umwite utuzina tuzatuma koko yiyumva nk’udasanzwe kuri wowe.
- Mwereke ko umufuhira
Iyo tuvuze gufuha ntituba tuvuze gukabya. Niba rero umukunzi wawe umukunda, ibuka ko nyine hari n’inzindi nkumi zitabarika zimwifuza, umwereke ko ubizi ko ari mwiza kandi akurura abandi bakobwa, umwereke ko wababazwa no kumubona akundana n’undi mbese yumve ko nawe uzi ko afite igikundiro atari imbere yawe gusa ahubwo n’imbere y’abandi bakobwa.
- Kora uko ushoboye yiyumve nk’umugabo uhamye
Burya abasore n’iyo baba batarashaka baba bifuza kwitwa abagabo. Niba umukunzi wawe mutarabana, hari uburyo wajya umwereka ko ari umugabo kandi ntacyo abura ngo abe umugabo nyawe n’ubwo igihe cyo kubana cyaba kitaragera. Mwite papa w’abana uzabyara, nimugirana gahunda umubwire uti umugabo niwe ufata umwanzuro mu rugo, nimuba muri kuganira umubwire uti mbona uzambera umugabo w’igitangaza,… Ibyo byose bigenda bituma yiyumva nk’uwarangije kuba umugabo wawe kandi akumva ko akwiye kubiharanira kugeza abigezeho.
- Tangira umubere umufasha
Iyo umusore afashe icyemezo cyo gushaka, aba yifuza umufasha bazashyira hamwe bagafatanya gukorera urugo, akamubera umujyanama, akamubera umuterankunga mu bitekerezo n’ibindi nk’ibyo. N’ubundi rero mukobwa, n’ubwo mwaba mutarabana birahagije kuba mukundana ngo ujye ubasha kumwungura inama, niba uziko arimo gutegura umunshinga runaka ushake uburyo bwose wamwungura igikerekezo, nugira aho ubona ikiraka cyangwa ikindi cyamugirira akamaro umurangire mbese umwereke ko ushishikajwe cyane n’iterambere rye.
- Gerageza kwiteza imbere no kwita ku buzima bwawe bw’ahazaza
Ereka umukunzi wawe ko ushoboye, niba ufite akazi ugakore neza, niba uri umunyeshuri wige neza ushyizeho umwete kandi niba utanafite akazi ube umukobwa w’imishinga, kuburyo ubushake bwawe anabishoye yagutera inkunga. Niba ufite akazi wikwemera ko buri gihe ariwe uzajya wishyura buri gihe uko musohokanye, fata igihe nawe wishyure umwereke ko nawe uri umukobwa wihagazeho kandi wabasha kwirwanaho, ibi bizamwereka ko nimunabana atazita ku rugo wenyine kandi binamuhamirize ko utari muri babandi bita “abakuzi b’ibyinyo”
- Muhe umwanya, wimucungacunga cyane
Burya abahungu ntibakunda kwerekwa n’abakunzi babo ko babacungacunga kuri buri kantu, muhe rero umwanya n’ubwisanzure ureke yiyumvemo ubwigenge no kwifatira ibyemezo bityo azanumva ko akwiye kubikubahira no kwitwara neza, abikore kuko ari ngombwa atari ukubikora kuko wamucungacunze.
- Gerageza kuba isoko y’ibyishimo n’umunezero bye
Burya iyo umuntu uwo ariwe wese atekereza ibyo kwinjira mu rukundo, nta kindi kintu aba ashyize imbere cyane kitari ugushaka umunezero n’ibyishimo biva mu rukundo. Gerageza rero nawe mukobwa, ukore ibishoboka byose umushimishe kandi burya abasore ntibagorana, kumuganiriza, kumubwira utuntu twiza wabonye, kumubwira udukuru dushimishije byose bimutwara umutima akumva ko ari wowe soko yavomaho umunezero buri gihe.
- Wikumva ko wageze iyo ujya ngo uterere agati mu ryinyo
Abakobwa benshi ndetse n’abagore, iyo bamaze igihe kinini bakundana n’abakunzi babo hari ubwo bajya bakora ikosa ryo kumva ko bafatishije, ko hari ibitakiri ngombwa ko bakora kuko barangije kwizera ko bakunzwe. Oya wikwishuka rwose, urukundo ni nk’umuzabibu ukenera kuhirirwa, kuvomererwa no gufumbirwa na nyuma y’uko wera imbuto. Nunamara kuba umugore, uzakunde kuzirikana cyane bya bintu wakoraga kera ugirango umushimishe kuko niba biri mu byamunyuze akumva ko mwanabana akaramata, ni uko nyine nabyo yabyifuzaga iteka. Wicika intege rero urukundo rukeneye guhora rwuhirirwa iteka.
- Fata umwanya nawe ubwe umwiteho
Iyo wamaze gukundana n’umusore ndetse mukagera kuri rwa rwego utangira no gutekereza ibyo kuba mwarushinga, jya uhita unazirikana ko ugomba gutangira gukora bimwe mu byo ugomba kuzakora mwabanye. Menya rero kwita ku musore mukundana hakiri kare, umumenyere imyenda imubera umubwire ayigure cyangwa se umufashe kuyigura, nibinaba ngombwa ndetse mu gihe ubishoboye ujye uba ari wowe uyimugurira. Umumenyere umubavu akwiye kwitera, ujye rimwe na rimwe umuterera agapasi cyangwa unakore ibindi wazanakora mwabanye.
- Ba umukobwa kandi witware nkabo
Muri iki gihe usanga hari abakobwa bamwe na bamwe bitiranya ibijyanye n’uburinganire ndetse n’ubwuzuzanye, ugasanga bo barabifata nko kwigira ibyigenge bakitwara uko bishakiye. Itware nk’umwari ubereye u Rwanda, umenye ko utagomba kuba umukobwa w’akabari nka bamwe bajya bitwara gutyo, umenye ko utagomba gutaha igicuku no kwigira intakoreka mu muryango ukomokamo.
- Mwereke ko unyurwa kandi ureke kumuzanaho ibikangisho
Abahungu burya banga abakobwa babashyiraho ibikangisho, bamwe baba bababwira ngo nudakora iki bizagenda gutya, ngo uramutse ukoze ibi ibyanjye nawe byahita birangirira aho, ngo nukora iki ntuzongere kumvugisha,… Wimuzanaho ibikangisho umwereka ko akwiye guterwa ubwoba n’uko wamwanga kuko watuma abikorera icyo cyangwa we agahita akureka. Menya kumwubaha no kumwereka ko ari we mwanzuro w’ubuzima bwawe.
ITANGAZO
1.Ku bufatanye na Ngwino.com turamenyesha abantu bajya bakenera amakuru ajyanye n’akazi ko babana natwe ku rubuga rwa Whats’up banyuze hano (Whats’up)
2.Ubaye wifuza kwamamaza, ufite ikibazo, igitekerezo cyangwa se inyunganizi ku makuru tukugezaho watwandikira cyangwa ukaduhamagara unyuze kuri numero: 0736206687


text:
(page 5)
Muraho,
Impamvu ayo mazina agarukaho ni uko muhindura izina, turabagira inama yo kugana MINALOC bakabafasha guhindura izina kuko ni rwo rwego rubishin...
Muraho,
Indangamuntu iyo ikozwe yoherezwa mu murenge umuntu yayifatiyemo nyuma y'amezi abiri, muzajye kuyirebayo.
Murakoze
Muraho,
Indangamuntu yawe ntabwo iratugeraho ngo ikosorwe.mwabaza umurenge mwayitanzemo.
Buyobozi bwa National ID Agency,
Nabasabaga ko mwabwira niba dosiye ifite numero A2001130CN2 na declare ko natakaje indangamuntu kuwa 13 mutarama 2...
Muraho,
Indangamuntu yawe ntiyigeze itugeraho ngo ikosorwe, mwabariza mu murenge mwayitanzemo.
Murakoze
Muraho,
Izi nimero z'indangamuntu ntabwo zuzuye, mwaduha nimero zuzuye tukabafasha.
Murakoze
Nkuko mwabinsabye numero y'indangamuntu
Ni 199280225998081
Yours faithfully,
MBONIMPA Joseph
Muraho Kizito,
Iyo handitse ko washyingiwe kandi utarigeze usezerana usabwa Imyanzuro y’urubanza rwabaye ndakuka yemeza ko uri ingaragu ugakosorerwa....
Muraho,
Aho mwavukiye harakosowe nk'ukpo mwabisabye.
Murakoze
Muraho,
Gahunda yo gufotora muri rusange ntiratangira cyakoze iyo umuntu afite impamvu yihutirwa turamufasha. Asabwa kwitwaza icyemezo kigaragaza impa...
Indangamuntu yawe yoherejwe mu murenge wa Rilima, Bugesera.
Muraho,
Indangamuntu zanyu nta kibazo zifite, ziragaragara muri system.
Murakoze
Buyobozi bwa NIDA,
Nifotoje ku wa 21/01/2020 ,ariko kugeza ubu indangamuntu yange ntiboneka ku murenge buri gihe uko ngiye kubaza niba yarasohotse....
Muraho protogene,
Mutubabarire ibaruwa yanyu ntabwo yatugezeho. Mushobora kongera mukayitwohereza kuri iyi email.
Murakoze
Muraho,
Iyo umuntu yasabye indangamuntu, nyuma y'iminsi 60 yoherezwa mu murenge yari yarayifatiyemo.
Murakoze
Muraho,
Indangamuntu z'abantu bazisabye muri Kamena zaroherejwe mu mirenge bazifatiyemo.
Murakoze
Muraho Protogene,
Iyo umuntu akeneye nimero y'indangamuntu y'umuntu ufunzwe, umugororwa yandikira ibaruwa umuyobozi mukuru w'Ikigo gishinzwe irangamun...
Muraho,
Nta ndangamuntu ya Uwera Aliane yigeze ikorwa bitewe n'uko bigaragara ko atigeze yifotoza. Turamugira inama yo kuzajya ku murenge akababwira i...
Muraho,
Abantu basabye indangamuntu mu kwezi kwa karindwi, indangamuntu zabo zarakozwe zoherezwa mu mirenge.
Niba iyawe itarimo, umukozi ushinzwe iran...
Buyobozi bwa National ID Agency,
Nitwa DUSANGIYUMUKIZA Jean claude
Nifuzaga gusaba amakuru Yuko indangamuntu yari ifite numero 1199480023443173 Niba...
Buyobozi bwa National ID Agency,
Nifuzaga gusaba amakuru ajyanye nikosorwa rya id nomero 1199480023443173 nari narohereje ngira ngo ikosorwe mu mazin...
Muraho,
Umuntu ukosoza indangamuntu ayijyana ku murenge yitwaje n'ibyangombwa byemeza icyo akosoza akishyura n'amafaranga 1500 u irembo.
Murakoze
Muraho,
Indangamuntu yawe nimero 1199680049222230 yoherejwe mu murenge wa Tumba/Huye.
Dear Kevin,
What is your concern?
Muzarebe mu ndangamuntu zoherejwe mu murenge mu mpera z'uku kwezi.
Murakoze
Only requests made using Sobanukirwa are shown.
?


text:
Yatashye ari kuvuga ko yizeye ko mu "byumweru bike", Arabie Saoudite izongera ingano y’ibikomoka kuri peteroli ishyira ku isoko.
Aho kugira ngo bigende nk’uko yari abyiteze, mu gihe kitageze ku mezi atatu, si byo yabonye, ahubwo yabonye ikinyuranyo cyabyo. Ibihugu 15 bihuriye muri OPEC+ byemeranyije ko bigiye kugabanya utugunguru miliyoni ebyiri ku munsi tw’ibikomoka kuri peteroli byashyiraga ku isoko.
Arabie Saoudite ni yo ifite ijambo rikomeye muri ibyo bihugu, ndetse Amerika yari imaze igihe ikora ibishoboka kugira ngo yumvishe icyo gihugu ko gikwiriye gukora ibishoboka byose ingano y’ibikomoka kuri peteroli ishyirwa ku isoko ikongerwa.
Ni ibintu byateye uburakari Amerika, kuko uko kutongera, biratuma u Burusiya bukomeza kugira ijambo ku bijyanye n’ingufu mu gihe umugambi wari uko busibirwa amayira hifashishijwe ibyo bihugu bindi.
Ushinzwe itangazamakuru mu Biro by’Umukuru w’Igihugu muri Amerika, Karine Jean-Pierre, yatangaje ko umwanzuro wa OPEC+ nta shiti ugaragaza ko ibyo bihugu biri inyuma y’u Burusiya.
Arabie Soudite yavuze ko uwo mwanzuro ushingiye ku bibazo by’ubukungu Isi ifite muri iki gihe, bityo ko ingano itakongerwa mu gihe isoko ritameze neza.
Ku wa Gatatu, akagunguru k’ibikomoka kuri peteroli kari kari kugura amadolari 93$, byitezwe ko icyo ikiguzi gishobora kwiyongera mu gihe cya vuba.
Byari byitezwe ko ibihugu bikomeye mu bijyanye n’ingufu byisubiraho ku mugambi wabyo wo kugabanya utungunguru turi hagati ya 500.000 na miliyoni ebyiri tw’ibikomoka kuri peteroli bishyira ku isoko, ariko byanze.


text:
Urugendo rwa mbere ruzaba tariki 8 Ukuboza 2018, abana n’ababyeyi batemberezwa muri Pariki y’Akagera aho bazabasha kubona Intare, inkura, impara, imparage, inzovu, inkura, imbogo n’izindi.
Umuyobozi wa Show me Araound Rwanda, Bukuru Augustin yabwiye IGIHE ko kuri iyi nshuro umwihariko ari abana bari mu biruhuko baherekejwe n’ababyeyi babo kugira ngo babashe kwishimira ibyiza bitatse igihugu cyabo.
Yagize ati “Iki gihe abana benshi baba bari mu biruhuko. Ni umwanya mwiza kuri bo wo gutembera no kumenya byinshi ku gihugu cyabo, kugira ngo ibyo biga mu ishuri cyangwa inyamaswa berekwa mu mafoto babashe kuzibonera imbonankubone. Niyo mpano umubyeyi akwiye guha umwana we.”
Yasabye ababyeyi gutangira kwandikisha abana babo kugira ngo hatazagira ucikanwa.
Gusura Pariki imwe muri izo ebyiri ku mwana uri munsi y’imyaka 18 ni ibihumbi 25 naho ku muntu mukuru ni ibihumbi 35 Frw. Abantu babiri bari kumwe bazajya bishyura ibihumbi 60 Frw.
Muri ayo mafaranga harimo itike, uburenganzira bwo kwinjira muri pariki, ifunguro rya ku manywa, abakuyobora n’ibindi.
Tariki 22 Ukuboza Show me Around Rwanda izatembereza abana n’abandi babyifuza muri pariki ya Nyungwe, aho bazatemberezwa ku kiraro kiri mu kirere ndetse banerekwe inyoni, inyamaswa n’ibiti bitandukanye biboneka muri iyo pariki.
Ba mukerarugendo bo mu karere k’Afurika y’Iburasirazuba bazishyura amadolari 50 n’aho abanyamahanga bandi bishyure amadolari 140.
Bukuru yavuze ko undi mwihariko w’uru rugendo ari uko buri wese azahabwa umwanya wo kubaza ibibazo byose ku bijyanye n’ibyiza bitatse u Rwanda.
Ushaka kugura itike cyangwa gusobanuza yahamagara nimero 0781473047/ 0789933484.
Kugura amatike bizarangirana na tariki 4 Ukuboza 2018.


text:
Hari abavuga wenda ko ubwiza bw’umwana bugenwa na se cyangwa rimwe na rimwe akaza asa na mama we , ariko nanone buri muntu wese yagira umwana mwiza kandi wamwana ubona uteye imbabazi koko ,ibi rero ni ibintu utangira kwitaho guhera ku munsi wa mbere usama.
Dore icyo wakora rero kugirango ubyare umwana mwiza kandi ufite ubuzima buzira umuze:
- Kurya neza
Mu kinyamakuru Brigham health kivuga kumakuru ajyanye n’ubuzima bavuga ko akenshi buriya ibiryo umubyeyi arya igihe atwite ari nabyo bitunga umwana mu nda, bityo ko umubyeyi utwite aba akwiye kurya neza ,ibiryo bisukuye kandi bifite intungamubiri ,ikindi bavuga ko umubyeyi aba akwiye kwirinda kurya ibiryo bifite amavuta menshi.
- Kunywa amazi ahagije
Iki kinyamakuru cyandikirwa mu gihugu cy’Ubwongereza dukesha iy’inkuru kivuga umubyeyi utwite aba akwiye kunywa amazi ahagije kuruta uko yabikoraga mbere kuko amazi agira akamaro cyane igihe atwite kandi bigafasha umwana we gukura neza mu ngombyi.
- Kujya kwa muganga inshuro nyinshi
Ngo k’umubyeyi utwite ni ngombwa cyane ko asubira kwa muganga kenshi kugirango harebwe imikurire y’umwana mu nda ndetse niba ntakibazo afite ,bityo iyo hagizeb ikiboneka kitabwaho hakiri kare ntibibe byagira ingaruka ku mwana.
- Hari ibintu ubujijwe kurya
Niba wifuza kubyara umwana mwiza kandi ufite ubuzima buzima ,iki kinyamakuru kivuga ko umubyeyi utwite akwiye kwirinda kurya ibiryo bikurikira: Inyama zokeje , Amagi mabisi (kunywa) ,kurya ibiryo birimo mayonnaise ,amata bakimara gukama, ibi rero ubyirinze bigufasha kuba umwana yakura munda neza kandi akavuka ari mwiza rwose
- Ubujijwe kunywa ibisindisha
Mubyo abahanga babuza ababyeyi batwite harimo kureka kunywa ibisindisha bitandukanye birimo inzoga n’itabi kuko bishobora kugira ingaruka ku mwana igihe cyose umubyeyi umutwite abikoresha cyane.
- Wiguma ahantu hamwe
Hari ababyeyi batwita bagahita bumva ko kuguma ahantu hamwe bicaye cyangwa banareba film aribyo byiza kuri bo gusa aha ,abaganga bavuga ko ari byiza kjo umubyeyi utwite byibura akora imyitozo ngororamubiri byibura iminota 30 akaba yagendagenda.
- Amasaha yo kuryama
Abahanga bavuga ko byibura umubyeyi utwite aba agomba kuryama amasaha 7 kuri 9 kugirango abashe kuruhuka neza kandi akaba aryamye ahantu hari isuku hasa neza ndetse yisanzuye.
Source : Brigham and Women ‘s hospital (website)


text:
AMASOMO: Ez 2, 2-5; Ps 112; 2 Cor 12, 7-10; Mc 6, 1-6.
Kimwe mu bintu bibabaza cyane ni uguhemukirwa n’uwo wita inshuti yawe cyangwa umuvandimwe wawe. Nta muntu ubyifuza. Nyamara ibyo ni byo dukunze gukora mu mubano wacu n’Imana. Kuva mu ntangiriro kugera uyu munsi, umubano w’abantu n’Imana wakunze kurangwa no guhemuka ku masezerano ku ruhande rw’abantu no kutivuguruza ku ruhande rw’Imana. Ubwo Imana yambutsaga wa muryango wayo inyanja iwuvanye mu gihugu cya Misiri, igihugu cy’ubucakara, barahiriye Imana kuzayikunda yonyine, kutazongera gusenga ibigirwamana no kuzakurikiza amategeko yayo (Cf Ex 15, 1). Nyamara ntihateye kabiri, bya bindi by’uko “Ushize impumu atibuka icyamwirukansaga”, bisubirira ku kejo, batangira gukora ibyo bishakiye, batangira gusenga ibigirwamana (Cf Ex 32, 1)
with concomitant use of nitrates and are presumed to be buy cialis usa – consider increased risk of haematoma.
.
Kubera ko urukundo rw’Imana rwo ruhoraho iteka, yo ntiyivuguruza. Niyo mpamvu iyo umuryango wayo wanangiraga, Imana yawutumagaho abahanuzi kuwuburira. Umwe mu bahanuzi Imana yatumye kuburira Abayisiraheli, ni Ezekiyeli
. Imana yamutumye muri aya magambo :“Mwana w’umuntu, ngutumye ku Bayisiraheli, kuri ibyo birara byanyigometseho. Bo n’abasekuruza babo banyigometseho kugeza uyu munsi. Urwo rubyaro rufite umutwe ukomeye n’umutima unangiye; ndugutumyeho ngo uzarubwire uti ‘Ni ko Nyagasani Uhoraho avuze’. Bakumva cyangwa batakumva bazamenya ko barimo umuhanuzi”.(Ezk 2, 3-5 ).
Bavandimwe, bariya Bayisiraheli babwirwa ni twebwe, ni jyewe, ni wowe, ni buri wese muri twe. Natwe ni kenshi Imana idukorera ibitangaza nyamara inyiturano yacu ikaba iyo kuyitera umugongo. Ibi bigasa n’ibyo rimwe ngo ‘‘umugabo w’umukene wari uri kwigendera ahura n’umwami, ni uko umwami aramubaza ati urumva ari iki nakumarira? Undi ariyumvira, ati nanjye unyoroje agaka, kakazajya kampa agafumbire, nkakamira abana, nazakwitura, nazajya nkwirahira. Undi arakamuha. Akagejeje iwe karamuhira, karabyara, agira amashyo, aratunga, aratunganirwa. Nyuma yaje guhura na wa mwami ni ko kumubaza ati se ko utaje gukura ubwatsi? Ni ko kwikura urushyi rushyushye ararumusekura, igihe umwami akibaza ibiri kumubaho, asanga undi yamuramije umugeri, ajugunya hepho y’inzira. Aho Umwami aje kuzanzamukira, ati ni uku kunyitura? Undi ati narebye mu bintu byose, mbura ikintu naguha; kuko ibintu byose ni ibyawe
. Amashyo ni ayawe ; abagore n’abakobwa bose beza bari mu gihugu ni abawe… Ati nabonye ikintu utarabona mu buzima bwawe, ari ugukubitwa. Ni koko kandi uhora ubona abandi iteka bakubitwa, cyangwa nawe ubikubitira ariko wowe wari utarumva uko bigenda !”
Bavandimwe, Imana yampaye ubuzima nta kiguzi, impa urubyaro ku buntu, impa imitungo, impa amasambu, nyamara akenshi hari igihe mba nk’uriya mugabo gito uhura n’uwamugabiye bikagenda kuriya.
Imana yo ihora ari Imana. « Imaze kubwira abasokuruza bacu kenshi no ku buryo bwinshi, ikoresheje abahanuzi, natwe muri iyi minsi turimo yatubwirishije umwana wayo » (He 1, 1). Imana yigize umuntu, ngo ahari Muntu yahinduka agasa nayo, nyamara ariko Muntu ararenga akomeza kunangira nk’uko Ivanjli uko yanditswe na Muatagatifu Marko ibivuga. Ubwo Yezu yigishirizaga mu isengero ku munsi w’isabato, rubanda aho rwagahindutse ahubwo batangiye kubazanya ngo : « Uriya si wa mubaji tuzi mwene Mariya ; akaba umuvandimwe wa Yakobo na Yozefu, na Yuda na Simoni ? Bashiki be ntitubatunze ? Ibyo bibabera intandaro yo kumwanga ». Yezu ni ko kubabwira ati « Nta handi umuhanuzi asuzugurwa uretse mu gihugu cye, muri bene wabo no mu rugo iwabo ». ( Mk 6, 3-4).
Bavandimwe, iriya rubanda idashaka Yezu, twisuzumye twasanga ari twebwe, ari jyewe, ari wowe, ari buri wese. Ni kangahe njya nkerensa amasakaramentu nakagombye guhuriramo na Yezu ? Ni kangahe numva ijambo ry’Imana nkumva ari ibisanzwe ? Ni kangahe umuyobozi w’umuryangoremezo avuga nkatangira kuvuga ngo runaka nzi ni iki yavuga kizima, simvuze abapadiri. Ni kangahe mpinyura ukuri k’uwo twashakanye? Nyamara abahanuzi baturimo rwagati, ndetse buri wese ni umuhanuzi wa mugenzi kuva kuri wa munsi yabatizwagaho, ubwo yabaga nyine umuhanuzi. Ese ubuhanuzi bwanjye mbugaragariza he ? Ese mu rugo rwanjye mpari nk’umuhanuzi ? ku kazi nkora? Mu baturanyi banjye?
Uko twanangira dute, Imana yo ihora ishaka ko twayikomeraho
. Iteka igira abantu idutumaho nyamara ariko ntitubumve. Pawulo mutagatifu intumwa y’amahanga ni we ubyivugira. Ntiyigeze atana n’ibitutsi ndetse n’ibitotezo. “…Bityo mpimbarirwe mu ntege nke zanjye, mu bitutsi, mu mage, mu bitotezo no mu ihagarikamutima mbigirira Kiristu”. (2 Kor 12, 10). Ese jyewe nta muntu njya ntoteza?
Bavandimwe, kuri iki cyumweru cya 14 gisamzwe, turasabwa guhinduka, turasabwa kureka kuguma kunangira, turasabwa kwisubiraho. Nitureke Imana itwiyoborere. Nitwemere iyobore ubuzima bwacu na gahunda zacu zose. Ibyo kugirango bishoboke ni uko tuyitega amatwi, ni uko twumva Ijambo ryayo ariryo rikubiyemo ugushaka n’imigambi byayo, ni uko twumva ba bandi bose Imana igenda idutumaho, ni uko twumva ijwi ry’umutimanama wacu ridusaba gukora icyiza nyamara kenshi bikatunanira. Akarusho, Yezu ntabwo duhura na we mu Ijambo rye gusa, ahubwo tunamuhabwa mu kimenyetso cy’Umugati. Nituza kumuhabwa, tuze kumusaba aduhe imbaraga zo guhinduka, aduhe kuba abahanuzi bashize amanga, aze kutubera koko nk’umuti dukeneye guhabwa. Amen


text:
Mu Rwanda
Hatahuwe ‘Mafia’ Mu Guhimba Inyandiko Hagamijwe Kunyaga Imitungo
Mu Rwanda uko iminsi ishira indi igataha niko haboneka ibimenyetso bihamya ‘imigambi ya bamwe’ yo guhimba inyandiko, kandi zikemerwa mu nzego zitandukanye za Leta, k’uburyo zishobora gushyira benshi mu kaga, imitungo bavunikiye bakayamburwa ndetse bikaba byatuma abaturage batera Leta icyizere.
Ingero za vuba ni ikibazo kimaze imyaka isaga 10, cy’ubutaka Padiri Hitimana Josephat aburana n’umuryango yashinze witwaga Ecole Supérieure de Communication, ESCOM, waje guseswa mu 2012 nta gikorwa na kimwe ukoze.
Umwe mu bo yinjijemo nk’umunyamuryango, Hategeka Augustin, yafashe ubutaka uyu mupadiri yaguze mu mafaranga ye abwandikisha kuri ESCOM rwihishwa.
Aho kugira ngo ibyo bikosorwe bikiri mu maguru mashya, byakomeje uko byacuzwe none bishobora gutuma Padiri akatirwa gufungwa imyaka itanu ashinjwa kwihesha ikintu cy’undi hakoreshejwe amayeri no kugurisha ikintu cy’undi.
Ibyo byose bigatizwa umurindi n’inyandiko mpimbano zicurwa, zikifashishwa mu kibazo ndetse zigahabwa agaciro n’inzego zimwe za Leta. Byose bishoboka kubera inyungu zifitwemo n’abifuza ko ubutaka bwandikwa kuri uriya muryango.
Inyandiko mpimbano zagejeje ubutaka kuri ESCOM
Taarifa ifite ibihamya by’uko ku wa 6 Ukuboza 2006, Padiri Hitimana ku giti cye yaguze ubutaka n’Umurusiya Ratomir Hruska. Bwaguzwe mu byiciro bibiri. Ubwa hegitari esheshatu yamwishyuye €23.000, ubwa hegitari 0.8 amwishyura €15.000.
Ayo masezerano yujujwe n’icyemezo cy’igura ry’ubutaka cyatanzwe n’Ubuyobozi bw’Akarere ka Kicukiro, mu mazina ya Hitimana.
Nyamara ubwo atari ari mu Rwanda mu mwaka wa 2010, Hategeka yagiye kubaruza bwa butaka buherereye i Rebero mu Mujyi wa Kigali, abwandikisha kuri ESCOM nta cyangombwa na kimwe afite.
Yabikoze yiyitirira Hitimana, anasinya mu cyimbo cye kandi biremerwa.
Mu gukomeza gukurikirana iki kibazo, Hategeka yaje gutumwa icyemezo kigaragaza uburyo ubwo butaka bwabaye ubwa ESCOM.
Yigeze kubwira Taarifa ko yabubonye ibuguze. Nyamara nta cyemezo na kimwe kibihamya.
Ibibazo bya buriya butaka biheruka kugezwa kuri Komite y’ubutaka ku i Rebero, ariko imaze kumenya ko hari ibibazo byabwo biri mu rukiko, ibasaba gutegereza ko urukiko ruzabanza gutangaza icyemezo cyarwo.
Hari imwe mu nyandiko Taarifa yabonye igaragaza ko bwari bugiye kugurishwa, ariko bigaragara neza ko ari impimbano, ndetse mu buryo yakozwe harimo guhuzagurika.
Ni inyandiko yo ku wa 4 Kanama 2011 yiswe ‘iy’igurishwa ry’ubutaka’ ariko ntivuga ubuguze uwo ariwe cyangwa amafaranga abuguze.
Igira iti “Twebwe Abanyamuryango ba Ecole Supérieure de Communication Fondation Margrit Fuchs (ESCOM MF), dushingiye ku ngingo ya 07 y’amasezerano y’ubukode burambye No KIC/L/2947, twemeje kugurisha ikibanza No 1943 cya ESCOM MF kiri i Rebero mu Mudugudu wa Kabeza, Akagari ka Nyarurama, Umurenge wa Gatenga, Akarere ka Kicukiro.”
Muri iyo nyandiko bigaragara ko hasinyeho Padiri Hitimana wari uhagarariye ESCOM mu mategeko, Hategeka Augustin wari umwungirije na Nikuze Edith na Ntarwango Ferdinand nk’abanyamuryango.
Amakuru Taarifa yahawe n’umwe mu banditswe kuri iyo nyandiko ni uko ntayo azi, ko ahubwo na yo ari impimbano.
Impapuro mpimbano mu kigo cy’ubutaka.
N’ubwo ibyangombwa bya buriya butaka bwanditswe kuri ESCOM, ubwo byasohokaga byahawe Hitimana wari uyihagarariye mu mategeko.
Yahise abona ko harimo ikibazo, ajya mu kigo cy’ubutaka gusaba ko byakosorwa bamwizeza ko bizakemuka, arategereza araheba. Ku bwe, kuba ari we washinze ESCOM yumvaga itaba icyanzu cyo kumunyaga.
Nyamara ku wa 17 Mutama 2019, Hategeka Augustin yishyuye itangazo kuri RBA arangisha ibyangombwa by’ubutaka bw’ikigo ‘ESCOM’, avuga ko byatakaye.
Yaje kurikoresha kwa noteri w’ubutaka, asaba guhabwa ibindi nk’uhagarariye icyo kigo.
Noteri Yvette Nyombayire yateye kashe ku ndahiro ye, ayijyana mu kigo cy’ubutaka asaba guhabwa ikindi cyangombwa, aranagihabwa.
Izo ni izindi nyandiko mpimbano, k’uburyo Taarifa ifite amakuru ko magingo aya abantu babiri bafite ibyemezo bibiri bitandukanye by’ubutaka bumwe, kandi by’umwimerere.
ESCOM yakomeje gukoreshwa mu mahugu
Padiri Hitimana wanayoboye Kaminuza Gatolika ya Kabgayi, ni we ubwe wagize igitekerezo cyo gushinga ESCOM, abigeraho ku wa 25 Gicurasi 2007.
Ntabwo ESCOM yigeze igira ahantu ikorera hazwi cyangwa abakozi. Yarangiye burundu ubwo itegeko rigenga imiryango itari iya Leta ryahindurwaga mu mwaka wa 2012.
N’ubwo ibintu bimeze bityo, kugeza ubu hari inyandiko zifashishwa mu nzego zitandukanye zirimo n’Ikigo cy’ubutaka ndetse n’inkiko zitandukanye zifashisha ibirango bya kiriya kigo cyasheshwe mu 2012.
Muri ibyo birango harimo nka kashe, ikirangantego n’aho uyu muryango ukorera, mu gihe nta biro ugira cyangwa ubuzimagatozi.
Izi manza zose zakomeje kuri ESCOM mu gihe hari ikirego ku butaka buherereye i Shyogwe mu Karere ka Muhanga cyabanje kwangwa kwakirwa, kubera ko ESCOM itakibaho.
Ahubwo yari imaze kuba igikoresho cy’umuntu umwe mu kwigwizaho imitungo itari iye.
Ni icyemezo cyafashwe n’Urukiko Rwisumbuye rwa Muhanga ku wa 31 Ukwakira 2019, gishimangirwa mu bujurire n’Urukiko Rukuru – Urugereko rwa Nyanza – ku wa 10 Ukuboza 2020.
Ibyo byari bivuze ko ubutaka ari ubw’umuntu ugaragaza ko yabuguze, ari we Hitimana.
Urubanza rwarangijwe n’Umuhesha w’Inkiko w’Umwuga, ndetse ku wa 16 Gashyantare 2021 Umunyamabanga Nshingwabikorwa w’Akagari ka Nyarurama, Umurenge wa Gatenga mu Karere ka Kicukiro, Uwingabire Hyacinthe, yandikira Hategeka amumenyesha ko ikintu ahagaragariye yitirira umutungo afite kitabaho.
Ati “Tubandikiye tubasaba guhagarika ibikorwa byose mwakoreraga muri ubwo butaka kuko ikitwa ESCOM kitakibaho, ndetse ko Hitimana Josephat ari we ufite uburenganzira ku mutungo we…”
Nyamara iryo zina riracyakoreshwa kimwe n’ibirango biryititirwa, harimo n’amasezerano arimo kwifashishwa mu nkiko yasinyweho na Hategeka mu izina rya ESCOM, aho arimo kurega Hitimana ashaka kumwambura buriya butaka burundu.
Ibyo byose bigaragaza ko ibibazo atari abantu gusa, ahubwo ari n’imikorere ituma inzego za Leta zishobora gukoreshwa mu guhimba ibirego hashingiwe ku nyandiko mpimbano.’
Ibyo byose bikemerwa, kugeza aho umuntu ashobora kwamburwa ibye hifashishijwe imbaraga z’amafaranga.
Taarifa iyo ibajije inzego zirebwa n’iki kibazo, zemera ko koko hari ikibazo ariko ntizisobanure impamvu nyiri imitungo asiragizwa, akarinda anajyanwa mu nkiko kuburana ibye bamwita umutekamutwe.
Hari amakuru ko abakozi bashinzwe iby’ubutaka baheruka guhura bagafata imyanzuro kuri icyo kibazo.
Ikigo cy’ubutaka cyatwemereye kuyitugaragariza, nyuma umuyobozi wacyo Madamu Esperance Mukamana arisubira yanga no gusubiza ubusabe bw’ayo makuru.
Ubwo mu Cyumweru gishize Perezida Kagame yakiraga indahiro z’abacamanza bashya, yavuze ko ubukungu bw’igihugu bukomeje kwaguka, bityo ubutabera bugomba gukurikiranira hafi iryo zamuka n’indi mibereho y’Abanyarwanda.
Ibyo ngo bigakorwa kugira ngo abagira uruhare mu kudindiza abandi babihanirwe.
Ati “Iyo abaturage uko baba bangana kose babona ko Urwego rw’ubutabera rurimo ruswa, rudakora uko bikwiye kandi rukoreshwa n’abafite ubushobozi cyangwa imbaraga, bikagira iryo zina gusa gutyo, tugomba kwibaza impamvu abaturage cyangwa abatuye u Rwanda babibona batyo, tugashaka icyakorwa kugira ngo ibyo bihinduke.”
Yavuze ko byoroshye ko abaturage batakariza icyizere inzego z’ubutabera igihe babona ko “kurangiza imanza bitubahwa kuko harimo ruswa n’ubundi buriganya, aho gukemura ibibazo bikazamura izindi manza nyinshi.”
Yasabye inzego z’ubutabera gushyigikira iterambere n’umuco wo kubahiriza amategeko.